(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΜΑ΄

Τετάρτη 20 Ιουνίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ. Γ. Αμυρά και Δ. Μάρδα, σελ.
3. Ανακοινώνεται ότι τη συνεδρίαση παρακολουθούν μαθητές από το 8ο και 18ο Γυμνάσιο Αθήνας, σελ.
4. Ανακοινώνεται ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και το ν. 3126/2003 «Ποινική Ευθύνη των Υπουργών», όπως ισχύει, στις 19-6-2018: α) Ποινική δικογραφία που αφορά στον Υπουργό Υγείας Ανδρέα Ξανθό και τον Αναπληρωτή Υπουργό Υγείας Παύλο Πολάκη και β) Ποινική δικογραφία που αφορά στον Αναπληρωτή Υπουργό Υγείας Παύλο Πολάκη, σελ.
5. Ανακοινώνεται ότι ο Βουλευτής του Λαϊκού Συνδέσμου Χρυσή-Αυγή κ. Νικόλαος Κούζηλος εγγράφως μας ενημερώνει ότι στην διεξαχθείσα ψηφοφορία που διενεργήθη την 20η Ιουνίου 2018 στη ΡΜΑΞ„ Συνεδρίαση της Βουλής για το σχεδίου νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Ισραήλ σχετικά με την επικερδή απασχόληση των εξαρτώμενων μελών των Μελών Διπλωματικών Αποστολών ή Προξενικών Αρχών και άλλες διατάξεις», ότι εκ παραδρομής δεν επικύρωσε στο ηλεκτρονικό σύστημα την ψήφιση του άρθρου 4 (" Έναρξη Ισχύος") και του ακροτελεύτιου άρθρου. Παρακαλώ για την καταγραφή της ψήφισης τους ως "ΚΑΤΑ", σελ.
6. Επί διαδικαστικού θέματος, σελ.
7. Επί προσωπικού θέματος, σελ.

Β. ΚΟΙΝΟΒΟΥΕΤΙΚΟΣ ΕΛΕΓΧΟΣ

Ανακοίνωση του δελτίου επικαίρων ερωτήσεων της Πέμπτης 21 Ιουνίου 2018, σελ.

Γ. ΝΟΜΟΘΕΤΙΚΗ ΕΡΓΑΣΙΑ
Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εξωτερικών: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Ισραήλ σχετικά με την επικερδή απασχόληση των εξαρτώμενων μελών των Μελών Διπλωματικών Αποστολών ή Προξενικών Αρχών και άλλες διατάξεις», σελ.

ΠΡΟΕΔΡΕΥΩΝ

ΚΡΕΜΑΣΤΙΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:
ΑΜΑΝΑΤΙΔΗΣ Ι. , σελ.
ΔΑΒΑΚΗΣ Α. , σελ.
ΔΡΙΤΣΑΣ Θ. , σελ.
ΚΑΤΣΙΚΗΣ Κ. , σελ.
ΚΟΥΜΟΥΤΣΑΚΟΣ Γ. , σελ.
ΚΡΕΜΑΣΤΙΝΟΣ Δ. , σελ.
ΛΑΜΠΡΟΥΛΗΣ Γ. , σελ.
ΛΟΒΕΡΔΟΣ Α. , σελ.
ΞΥΔΑΚΗΣ Ν. , σελ.
ΤΖΑΒΑΡΑΣ Κ. , σελ.
ΤΡΙΑΝΤΑΦΥΛΛΟΥ Μ. , σελ.

Β. Επί προσωπικού θέματος:
ΛΟΒΕΡΔΟΣ Α. , σελ.

Γ. Επί του σχεδίου νόμου του Υπουργείου Εξωτερικών:
ΑΜΑΝΑΤΙΔΗΣ Ι. , σελ.
ΔΑΒΑΚΗΣ Α. , σελ.
ΚΟΥΒΕΛΗΣ Φ. , σελ.
ΚΟΥΖΗΛΟΣ Ν. , σελ.
ΚΟΥΜΟΥΤΣΑΚΟΣ Γ. , σελ.
ΛΑΜΠΡΟΥΛΗΣ Γ. , σελ.
ΛΟΒΕΡΔΟΣ Α. , σελ.

ΠΑΡΕΜΒΑΣΕΙΣ:
ΜΠΑΛΛΗΣ Σ. , σελ.
ΤΖΑΒΑΡΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΜΑ΄

Τετάρτη 20 Ιουνίου 2018

Αθήνα, σήμερα στις 20 Ιουνίου 2018, ημέρα Τετάρτη και ώρα 10.15΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

Πριν εισέλθουμε στη σημερινή ημερήσια διάταξη νομοθετικής εργασίας έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 21 Ιουνίου 2018.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

 1. Η με αριθμό 1816/18-6-2018 επίκαιρη ερώτηση του Βουλευτή Εύβοιας του Συνασπισμού Ριζοσπαστικής Αριστεράς κ. Γεωργίου Ακριώτη προς την Υπουργό Πολιτισμού και Αθλητισμού, με θέμα: «Δημοτική αγορά Χαλκίδας».

2. Η με αριθμό 1819/18-6-2018 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Αγροτικής Ανάπτυξης και Τροφίμων,με θέμα: «Αντιμετώπιση προβλημάτων λειτουργίας ΤΟΕΒ».

3. Η με αριθμό 1815/18-6-2018 επίκαιρη ερώτηση του Βουλευτή Λαρίσης της Δημοκρατικής Συμπαράταξης ΠΑΣΟΚ – ΔΗΜΑΡ κ. Κωνσταντίνου Μπαργιώτα προς τον Υπουργό Υποδομών και Μεταφορών, με θέμα: «Επιτακτική ανάγκη η υπογείωση των σιδηροδρομικών γραμμών του ΟΣΕ στη Λάρισα».

4. Η με αριθμό 1812/14-6-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου – Χρυσή Αυγή κ. Νικολάου Κούζηλουπρος τον Υπουργό Εσωτερικών, με θέμα: «Ανεξέλεγκτη η κατάσταση στο κέντρο φιλοξενίας προσφύγων στο Σκαραμαγκά».

5. Η με αριθμό 1818/18-6-2018 επίκαιρη ερώτηση του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Αγροτικής Ανάπτυξης και Τροφίμων, με θέμα: «Λήψη όλων των αναγκαίων μέτρων για την προστασία από το δάκο της ελαιοπαραγωγής στη Λέσβο».

6. Η με αριθμό 1809/13-6-2018 επίκαιρη ερώτηση του Βουλευτή Β΄ Θεσσαλονίκης της Ένωσης Κεντρώων κ. Αριστείδη Φωκά προς τον Υπουργό Εξωτερικών, με θέμα: «Διαπραγματεύσεις για το σκοπιανό».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1817/18-6-2018 επίκαιρη ερώτηση της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κ. Μαρίας Τριανταφύλλου προς τον Υπουργό Αγροτικής Ανάπτυξης και Τροφίμων, με θέμα: «Αμφίβολη η συνέχιση της ενίσχυσης εκμεταλλεύσεων από το Μέτρο 11 “βιολογικές καλλιέργειες”, για κτηνοτρόφους ορεινών περιοχών στην Αιτωλοακαρνανία, που υπηρέτησαν και θέλουν να συνεχίσουν, να υπηρετούν τη βιολογική και ποιοτική κτηνοτροφία».

2. Η με αριθμό 1820/18-6-2018 επίκαιρη ερώτηση της Βουλευτού Σερρών της Νέας Δημοκρατίας κ. Φωτεινής Αραμπατζή προς την Υπουργό Πολιτισμού και Αθλητισμού, με θέμα: «Κίνδυνος απένταξης από το ΕΣΠΑ/ΣΕΣ 2014-2020 των έργων της Αμφίπολης, λόγω κωλυσιεργίας του Υπουργείου Πολιτισμού».

3. Η με αριθμό 1832/19-6-2018 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Πολιτισμού και Αθλητισμού, με θέμα: «Για την κατάσταση των εργαζομένων στην ΑΕΠΙ και τα δικαιώματα των δημιουργών δικαιούχων μελών της».

4. Η με αριθμό 1811/13-6-2018 επίκαιρη ερώτηση του Βουλευτή Β΄ Θεσσαλονίκης της Ένωσης Κεντρώων κ. Αριστείδη Φωκά προς τον Υπουργό Υποδομών και Μεταφορών, με θέμα: «Δραματική αύξηση διοδίων».

5. Η με αριθμό 1833/19-6-2018 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Αγροτικής Ανάπτυξης και Τροφίμων, με θέμα: «Προβλήματα αιγοπροβατοτρόφων από τη συνεχή πτώση της τιμής του κρέατος και του γάλακτος».

6. Η με αριθμό 1834/19-6-2018 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Παρεμπόδιση συνδικαλιστικής δράσης στο ξενοδοχείο «IKOS» στην Κέρκυρα και παράνομη κατακράτηση συνδικαλιστικών στελεχών στον χώρο του ξενοδοχείου από την εργοδοσία».

7. Η με αριθμό 1808/13-6-2018 επίκαιρη ερώτηση του Ανεξάρτητου Βουλευτή Β΄ Αθηνών κ. Θεοχάρη (Χάρη) Θεοχάρη προς την Υπουργό Πολιτισμού και Αθλητισμού, με θέμα: «Συνεχή κρούσματα βίας στα γήπεδα του ελληνικού πρωταθλήματος ποδοσφαίρου».

8. Η με αριθμό 1726/30-5-2018 επίκαιρη ερώτηση του Ανεξάρτητου Βουλευτή Μεσσηνίας κ. Δημητρίου Κουκούτση προς τον Υπουργό Εξωτερικών, με θέμα: «Χαμηλότοκα δάνεια από την τουρκική τράπεζα Ζιραάτ στους καπνοπαραγωγούς της Θράκης».

9. Η με αριθμό 1698/24-5-2018 επίκαιρη ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ – ΔΗΜΑΡ κ. Δημητρίου Κρεμαστινού προς τον Υπουργό Εσωτερικών, με θέμα: «Προβλήματα λειτουργίας της ΕΛΑΣ στη Δωδεκάνησο, μέσα στην τουριστική περίοδο».

10. Η με αριθμό 1715/29-5-2018 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εσωτερικών, με θέμα: «Μέτρα πρόληψης για την αποφυγή εκδήλωσης δασικών πυρκαγιών και αντιμετώπισης των συνεπειών τους εν όψει της νέας αντιπυρικής περιόδου».

11. Η με αριθμό 1672/21-5-2018 επίκαιρη ερώτηση του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών, με θέμα: «Αντιπυρική προετοιμασία της χώρας εν όψει της καλοκαιρινής περιόδου».

12. Η με αριθμό 1673/21-5-2018 επίκαιρη ερώτηση του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Εσωτερικών, με θέμα: «Προβλήματα στον καταυλισμό Ρομά της Πάτρας».

13. Η με αριθμό 1609/7-5-2018 επίκαιρη ερώτηση του Βουλευτή Λαρίσης της Νέας Δημοκρατίας κ. Μάξιμου Χαρακόπουλου προς τον Υπουργό Εσωτερικών, με θέμα: «Επιστολή διαμαρτυρίας και απόγνωσης κατοίκων των Εξαρχείων».

14. Η με αριθμό 1615/8-5-2018 επίκαιρη ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ – ΔΗΜΑΡ κ. Εύης Χριστοφιλοπούλου προς τον ΥπουργόΕσωτερικών, με θέμα: «Μηδενική ανοχή των κατοίκων των Εξαρχείων στην ανεπάρκεια σχεδίου αντιμετώπισης της επικίνδυνης κατάστασης στην περιοχή».

15. Η με αριθμό 1554/24-4-2018 επίκαιρη ερώτηση του Βουλευτή Κιλκίς του Λαϊκού Συνδέσμου – Χρυσή Αυγή κ. Χρήστου Χατζησάββα προς τον Υπουργό Εσωτερικών, σχετικά με την «ανέγερση κτηρίου για τη στέγαση του τμήματος εθνικών οδών Παιονίας».

16. Η με αριθμό 1151/26-2-2018 επίκαιρη ερώτηση του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Εσωτερικών, με θέμα: «Ερωτήματα σχετικώς με την υπόθεση πράκτορα βάσει αποκαλύψεων του Π. Καμμένου».

17. Η με αριθμό 1628/11-5-2018 επίκαιρη ερώτηση του Ανεξάρτητου Βουλευτή Β΄ Αθηνών κ. Ευσταθίου Παναγούλη προς τον Υπουργό Εσωτερικών, με θέμα: «Εγκληματικότητα και κάθε λογής επιθέσεις από ανθρώπους του υποκόσμου και γιαλαντζί επαναστάτες».

18. Η με αριθμό 1716/29-5-2018 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλουπρος τον ΥπουργόΑγροτικής Ανάπτυξης και Τροφίμων, με θέμα: «Άμεση πληρωμή του υπολοίπου της ενίσχυσης του προγράμματος νέων αγροτών του 2014».

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Ισραήλ σχετικά με την επικερδή απασχόληση των εξαρτώμενων μελών των Μελών Διπλωματικών Αποστολών ή Προξενικών Αρχών και άλλες διατάξεις».

Το νομοσχέδιο ψηφίστηκε στην αρμόδια Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν το λόγο όλοι όσοι έχουν αντίρρηση επί της κυρώσεως αυτής της συμφωνίας.

Το Σώμα συμφωνεί;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Το Σώμα συνεφώνησε.

Αντίρρηση είχαν δύο κόμματα, η Χρυσή Αυγή και το Κομμουνιστικό Κόμμα Ελλάδας. Επιφύλαξη εξέφρασαν η Νέα Δημοκρατία και η Δημοκρατική Συμπαράταξη.

Θέλει κάποιος συνάδελφος να λάβει τον λόγο;

Τον λόγο ζητά ο κ. Λοβέρδος, ο Κοινοβουλευτικός Εκπρόσωπος της Δημοκρατικής Συμπαράταξης.

Πέντε λεπτά είναι καλά, κύριε Λοβέρδο;

**ΑΝΔΡΕΑΣ ΛΟΒΕΡΔΟΣ:** Με επτά λεπτά είμαι καλά, κύριε Πρόεδρε, γιατί δεν θα μιλήσει ο κ. Θεοχαρόπουλος, θα μιλήσω μόνο εγώ.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Κυρία και κύριοι Βουλευτές, καλημέρα. Θέλω να τοποθετηθώ με μία λέξη για τη συμφωνία με το Ισραήλ, προφανώς ναι.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Έχετε αντίρρηση για τη συμφωνία;

**ΑΝΔΡΕΑΣ ΛΟΒΕΡΔΟΣ:** Την εκφράσαμε στην επιτροπή, κύριε Τζαβάρα. Κρατήσαμε επιφυλάξεις για να πάρουμε τον λόγο σήμερα. Το κάνουμε σταθερά και μόνιμα αυτό για να έχουμε το δικαίωμα να τοποθετηθούμε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Πρωτοπορία!

**ΑΘΑΝΑΣΙΟΣ ΔΑΒΑΚΗΣ:** Και προηγηθήκατε…

**ΑΝΔΡΕΑΣ ΛΟΒΕΡΔΟΣ:** Αυτό είναι θέμα του Προεδρείου. Εγώ ζήτησα τον λόγο, όπως θα τον ζητούσατε και εσείς.

Σήμερα, λοιπόν, σε ό,τι αφορά το κείμενο της συμφωνίας δεν έχουμε αντίρρηση. Και επαναλαμβάνω και την πρόταση που έκανα, εκ μέρους της Δημοκρατικής Συμπαράταξης και του Κινήματος Αλλαγής στη Διαρκή Επιτροπή, για μία συζήτηση για τη ζεύξη των θεμάτων Ισραήλ και Παλαιστίνης, κεκλεισμένων των θυρών στη Διαρκή Επιτροπή Εξωτερικών και Άμυνας.

Είχα παρακαλέσει τον κύριο Υπουργό να μεταφέρει στον κ. Κοτζιά αυτή την πρότασή μας. Και σήμερα φαντάζομαι ότι ενδεχομένως μπορεί να έχει και μία απάντηση για την άλλη εβδομάδα. Είναι πάρα πολύ καλό και πολύ αναγκαίο να ακούσουμε όλοι και να ακουστούμε, όπως είπα και στην επιτροπή.

Κυρία και κύριοι Βουλευτές, έχω και την υποχρέωση, όμως, στο πλαίσιο της σημερινής μου ομιλίας ως Κοινοβουλευτικός Εκπρόσωπος, να κάνω και ορισμένες ακόμη επισημάνσεις σε ό,τι αφορά γενικότερα θέματα, γιατί εδώ έχουμε μία παραπαίουσα Κυβέρνηση, η οποία τώρα που πηγαίνει προς τον τερματισμό της θητείας της Βουλής, αρχίζει και λέει ακόμα περισσότερα πράγματα εν είδει αυτοκριτικής, όπως αυτά που είπε στη συνέντευξή του στην εφημερίδα «DIE WELT» ο κ. Πρωθυπουργός πριν από δύο ημέρες. Εκεί ο Πρωθυπουργός έθεσε θέμα επαναθεώρησης της άποψής του για το δημοψήφισμα του καλοκαιριού του 2015 και διατύπωσε, με άλλες λέξεις, ένα mea culpa: Θα ξανακοιτούσε με άλλους όρους τα περί δημοψηφίσματος του 2015. Τσίπρας 2018 versus Τσίπρα 2015 κι όχι μόνο 2015.

Εντόπισα εν όψει της σημερινής μου τοποθέτησης και στο λογαριασμό του στο Twitter μία κορυφαία φράση και σε σχέση με την πραγματικότητα, αλλά και σε σχέση με το σήμερα. «Το όχι του λαού μας», έλεγε την επέτειο του δημοψηφίσματός του «είναι μία κορυφαία πράξη αντίστασης στο ευρω-ιερατείο της λιτότητας».

Μπράβο, κύριε Πρωθυπουργέ. Μόνο που πρέπει να σας πούμε από την Αίθουσα αυτή πως στην πολιτική δεν υπάρχουν εξομολογητήρια. Και ούτε εξαιτίας μίας συνέντευξης, θα δώσουν οι Έλληνες και οι Ελληνίδες συγχωροχάρτι και άφεση αμαρτιών στον Πρωθυπουργό.

Το δεύτερο θέμα, που προκύπτει από τη συνέντευξη αυτή, αφορά τον κ. Γεωργίου. Ο Πρωθυπουργός δήλωσε ότι ευχαρίστως θα υπερασπιστεί, εάν κληθεί ως μάρτυρας στα δικαστήρια, τον κ Γεωργίου, ξεχνώντας να κοιτάξει μία συγκεκριμένη κορυφαία συνεργάτιδα του στο γραφείο του στο Μαξίμου και ένα μέρος του Υπουργικού του Συμβουλίου, κορυφαία πρόσωπα που σχετίζονται με όλες αυτές τις ιστορίες. Ας τους δει λίγο καλύτερα, ας κουβεντιάσει και μαζί τους και μετά ας έρθει να μας πει όσα έχει να μας πει.

Κυρία και κύριοι Βουλευτές, γυρίζω στο σημερινό θέμα. Απευθύνομαι στον κ. Κουβέλη για να του πω ότι για την τροπολογία για τα ΕΑΣ -που είναι μία τρίτη, νομίζω, στη σειρά διευθέτηση και ένα φιλί ζωής- εντάξει, μπορεί κανείς να πει «ναι» ή να πει «παρών». Εμείς θα πούμε «παρών». Όμως, θέλω να σας πω, γιατί είστε πρόσφατος στον τομέα αυτόν, ότι έχουμε συζητήσει στην Αίθουσα αυτή με δική μου πρωτοβουλία με τον κ. Βίτσα συνολικά τρεις φορές και έχουμε λάβει υποσχέσεις.

Κύριε Κουβέλη, λοιπόν, έχουμε τρεις φορές συζητήσει και έχουμε λάβει υποσχέσεις για μία στρατηγική θεώρηση της Ελληνικής Αμυντικής Βιομηχανίας. Έχουν περάσει, όμως, κοντά τέσσερα χρόνια και είστε πάλι αναγκασμένος να φέρνετε αυτού του είδους τις διευθετήσεις. Τέσσερα χρόνια είναι πολλά.

Σας παρακαλώ πάρα πολύ -τι να πείτε και εσείς τώρα, εγώ κάνω μία άδικη κριτική εναντίον σας, αλλά αναφέρομαι συνολικά στην Κυβέρνηση- να προκαλέσετε μία συζήτηση στη Διαρκή Επιτροπή Άμυνας για τα θέματα αυτά να έρθετε να μας ενημερώσετε συνολικά για την Αμυντική Βιομηχανία της Ελλάδας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και θα κλείσω, κύριε Πρόεδρε, με δύο γενικότερα θέματα:

Το πρώτο σχετίζεται με αυτό που ακούσαμε έκπληκτοι πριν από λίγο στον «ΣΚΑΪ» από τον κ. Σγουρίδη. Είπε, κύριε Κατσίκη, ο Αντιπρόεδρός σας ότι παράλληλα με το θέμα του ονόματος της FYROM συζητήθηκαν και θέματα που σχετίζονται με το χρέος.

Δηλαδή, η ερμηνεία είναι πως μπήκαν στη ζυγαριά θέματα τα οποία σχετίζονται με την οικονομία της χώρας και το χρέος, χάριν ίσως των οποίων αυτών θεμάτων δόθηκε και κάτι παραπάνω στα Σκόπια. Αυτή η ζυγαριά πρέπει να καταγγελθεί και από εσάς.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Κύριε Λοβέρδο, τον ακούσατε…

**ΑΝΔΡΕΑΣ ΛΟΒΕΡΔΟΣ:** Σας παρακαλώ πάρα πολύ, να δώσετε ως κόμμα εδώ διευκρινήσεις. Τον ακούσαμε, αναπαράγεται αυτό που είπε και είστε εκτεθειμένοι. Πρέπει να πάρετε τον λόγο και να τοποθετηθείτε σε αυτό.

Κλείνω με ένα θέμα, το οποίο μου είχε προκαλέσει την περιέργεια όταν το είχα ακούσει από την κ. Δούρου, προ πολλών ετών.

**ΘΕΟΔΩΡΟΣ ΔΡΙΤΣΑΣ:** Κύριε Πρόεδρε, είναι θεμιτό αυτό;

**ΑΝΔΡΕΑΣ ΛΟΒΕΡΔΟΣ:** Βεβαίως, έχω δικαίωμα.

**ΘΕΟΔΩΡΟΣ ΔΡΙΤΣΑΣ:** Είναι διευρυμένη η συζήτηση;

**ΑΝΔΡΕΑΣ ΛΟΒΕΡΔΟΣ:** Έχω δικαίωμα να το κάνω αυτό.

**ΘΕΟΔΩΡΟΣ ΔΡΙΤΣΑΣ:** Δεν έχετε κανένα δικαίωμα.

**ΑΝΔΡΕΑΣ ΛΟΒΕΡΔΟΣ:** Όταν θα γίνετε Πρόεδρος, να με διακόπτετε.

**ΘΕΟΔΩΡΟΣ ΔΡΙΤΣΑΣ:** Γενικευμένη συζήτηση να κάνουμε, αλλά όχι μεμονωμένα ό,τι θέλει ο καθένας.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε συνάδελφε. Μόνο που θα συνεχίσω να λέω αυτά που θέλω και σε ένα λεπτό τελειώνω.

Γιατί με διακόπτετε, όμως; Ερεθίζεστε με αυτά που λέω;

**ΘΕΟΔΩΡΟΣ ΔΡΙΤΣΑΣ:** Ναι, γιατί δεν υπάρχει αντίλογος!

**ΑΝΔΡΕΑΣ ΛΟΒΕΡΔΟΣ:** Να δεχθείτε την αντιπολίτευση! Έχετε τη δυνατότητα να πάρετε τον λόγο.

**ΘΕΟΔΩΡΟΣ ΔΡΙΤΣΑΣ:** Η Βουλή τηλεπαράθυρο δεν είναι!

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ!

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, τι είναι ο κύριος συνάδελφος;

**ΠΡΟΕΔΡΕΥΩΝ (Δημήτριος Κρεμαστινός):** Κύριε Δρίτσα και κύριε Λοβέρδο, μην κάνετε διάλογο.

**ΑΝΔΡΕΑΣ ΛΟΒΕΡΔΟΣ:** Τι είστε, κύριε συνάδελφε;

**ΠΡΟΕΔΡΕΥΩΝ (Δημήτριος Κρεμαστινός):** Κύριε Λοβέρδο, συνεχίστε παρακαλώ. Σας παρακαλώ.

**ΑΝΔΡΕΑΣ ΛΟΒΕΡΔΟΣ:** Τι είστε, κύριε συνάδελφε; Μιλάει ο Κοινοβουλευτικός Εκπρόσωπος ενός κόμματος και διακόπτετε; Είστε φωνασκών συνάδελφος;

**ΘΕΟΔΩΡΟΣ ΔΡΙΤΣΑΣ:** Δεν καταλαβαίνω!

**ΠΡΟΕΔΡΕΥΩΝ (Δημήτριος Κρεμαστινός):** Όχι διάλογος, σας παρακαλώ!

**ΑΝΔΡΕΑΣ ΛΟΒΕΡΔΟΣ:** Τι είστε, κύριε συνάδελφε; Μιλάει Κοινοβουλευτικός Εκπρόσωπος κόμματος και διακόπτετε;

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, κύριε Δρίτσα, όχι διάλογο. Να ολοκληρώσει και να σας δώσω τον λόγο μετά.

Κύριε Λοβέρδο, συνεχίστε και ολοκληρώστε.

**ΑΝΔΡΕΑΣ ΛΟΒΕΡΔΟΣ:** Είναι τραγικό να μην υπάρχει αντοχή στην εκφορά αντιπολιτευτικού λόγου και να πετάγεται συνάδελφος που δεν έχει καμμία αρμοδιότητα -ούτε καν Κοινοβουλευτικός Εκπρόσωπος παράταξης είναι- σε διαδικασία που αγνοεί ότι επειδή έχει τροπολογίες και το κόμμα σας μπορεί να πάρει τον λόγο, να διακόπτει έναν ομιλητή, να του διακόπτει τη φορά του λόγου και τη ροή των επιχειρημάτων του.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Λοβέρδο, σας παρακαλώ. Συνεχίστε.

**ΑΝΔΡΕΑΣ ΛΟΒΕΡΔΟΣ:** Σημαίνει ότι ερεθίζεστε με το παραμικρό, γιατί δεν είναι η κρίσιμη συνεδρίαση για το μέλλον της Κυβέρνησης αυτή. Ερεθίζεστε όμως, με το παραμικρό.

**ΘΕΟΔΩΡΟΣ ΔΡΙΤΣΑΣ:** Σοβαρά;

**ΠΡΟΕΔΡΕΥΩΝ (Δημήτριος Κρεμαστινός):** Κύριε Λοβέρδο, σας παρακαλώ.

**ΑΝΔΡΕΑΣ ΛΟΒΕΡΔΟΣ:** Γιατί αυτοί είστε. Δεν θέλετε αντιπολίτευση, δεν αντέχετε την αντιπολίτευση, δεν έχετε σχέση με τη δημοκρατία και εσείς προσωπικά!

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, κύριε Λοβέρδο!

**ΑΝΔΡΕΑΣ ΛΟΒΕΡΔΟΣ:** Κλείνω, λοιπόν, τις σκέψεις μου -αφού το ήθελε έτσι ο συνάδελφος- με το εξής: Μου είχε κάνει, κύριε Πρόεδρε, μεγάλη εντύπωση όταν άκουγα την κυρία Δούρου να λέει ότι «αλλιώς μαζεύει τα απορρίμματα ένας αντιμνημονιακός και αλλιώς ένας μνημονιακός».

Είναι αδιανόητο αυτό που συμβαίνει και αυτές τις ημέρες ακόμη μια φορά, στην πόλη μας. Είναι αδιανόητο ότι επί τέσσερα χρόνια, όχι μόνο εγκαταλείφθηκαν οι πολιτικές και ο σχεδιασμός του Γιάννη Σγουρού, αλλά έχει συσσωρευτεί ένας όγκος καινούργιων προβλημάτων, που αφορά ένα μόνιμο πρόβλημα δεκαετιών της Ελλάδος, που έχει να κάνει με την αξιοποίηση των απορριμμάτων και που εν τέλει, κυρίες και κύριοι Βουλευτές, έχουμε να κάνουμε με μία πηγή πλούτου και ανάπτυξης, την οποία και περιφρονούμε σε βάρος και της εικόνας της χώρας, αλλά και της υγείας των ανθρώπων.

Θα πρέπει κάτι να πούμε πέραν της καταγγελίας στην κ. Δούρου, που της αξίζει πραγματικά. Θα πρέπει να σκεφτούμε, όσο είναι χρόνος ακόμη, πριν υπάρξει καθολική κατάρρευση -το τονίζω επί χρόνια αυτό- μία πλήρη αναθεώρηση της στάσης της ελληνικής δημοκρατίας απέναντι σε αυτόν τον τομέα των προβλημάτων της, που έχει να κάνει με την αξιοποίηση και όχι απλώς με τη συγκομιδή και τη διαδικασία του ΧΥΤΑ των Αθηνών που είναι πια μια ντροπή σε σχέση με τα απορρίμματα.

Πρέπει να σκεφτούμε, χωρίς όρους γραφειοκρατίας, μια καινούργια μέθοδο, άμεσης εφαρμογής που θα έχει καθολική υποστήριξη της Βουλής, ούτως ώστε να προχωρήσουμε. Αυτή η κατάσταση δεν πάει άλλο. Δεν μπορεί να προχωρήσει η χώρα άλλο έτσι. Και είναι ντροπή να έχει αναλάβει μια κυρία τόσο πολύ σημαντικές ευθύνες και επί τέσσερα χρόνια μόνο να καταστρέφει και να μην δημιουργεί.

Ευχαριστώ πολύ.

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Δημήτριος Κρεμαστινός):** Ένα λεπτό, κύριε Υπουργέ.

Σύμφωνα με το άρθρο 108 του Κανονισμού, οι πάντες μιλούν πέντε λεπτά. Αυτό ισχύει και για τους Υπουργούς. Γιατί το λέω αυτό; Να μη φεύγουμε από τα θέματα, εκτρεπόμεθα και μετά ζητάμε πρόσθετο χρόνο από το Προεδρείο και γίνεται μια συζήτηση στην Αίθουσα η οποία δεν είναι σωστή.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Τι να κάνουμε, κύριε Πρόεδρε; Εδώ κινδυνεύουμε να κάνουμε τη Βουλή σκουπιδότοπο.

**ΠΡΟΕΔΡΕΥΩΝ (Δημήτριος Κρεμαστινός):** Παράκληση πέντε λεπτά επί του θέματος, όπως προβλέπει ο Κανονισμός.

Παρακαλώ, κύριε Αμανατίδη, έχετε τον λόγο.

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Κύριε Πρόεδρε, κατ’ αρχάς κακώς το επιτρέψατε και θεωρώ ότι ο Πρόεδρος έχει το δικαίωμα να διακόπτει τον ομιλητή, όταν σε συγκεκριμένο θέμα ημερήσιας διάταξης ο ομιλητής είναι εκτός θέματος και είναι σκοπίμως εκτός θέματος, γιατί το μόνο που είχε να πει ο κ. Λοβέρδος ήταν αυτό. Νομίζω ότι έπρεπε να διακοπεί. Δεν μπορεί να γίνονται έτσι οι συζητήσεις. Πρώτα απ’ όλα, αδικούν την ίδια τη Βουλή. Ο κ. Λοβέρδος ή ο οποιοσδήποτε ομιλητής, αν θέλετε, όταν θέλει κάτι να προκαλέσει και να πει, μπορεί να κάνει δηλώσεις εκτός της Βουλής.

Με συγχωρείτε, υπάρχουν και άλλες διαδικασίες. Δεν φιμώνεται κανείς. Ο οποιοσδήποτε Βουλευτής μπορεί να πάει στις τηλεοράσεις και να μιλήσει και να κάνει τις τοποθετήσεις του, να πάει στα πάνελ, να κάνει δηλώσεις, να κάνει οτιδήποτε. Εδώ, όμως, είναι Βουλή και σας παρακαλώ πάρα πολύ να προστατευθεί το κύρος της Βουλής.

Δεν μπορεί να γίνονται δηλώσεις για άλλα θέματα ή μάλλον να εκφράζονται οι αντιδράσεις πάνω σ’ αυτά, γιατί το ξέρουν όλοι πολύ καλά ότι όταν είσαι εκτός θέματος για συγκεκριμένη ημερήσια διάταξη της Βουλής, μπορείς να το κάνεις, αλλά όχι από τα επτά λεπτά της ομιλίας, τα έξι λεπτά να είναι εκτός θέματος.

Δεν θέλει κανείς να απαγορεύσει μια γενική τοποθέτηση, η οποία μπορεί να γίνει και με την οποία μπορεί να κατηγορήσει την Κυβέρνηση, αλλά δεν μπορεί από τα επτά λεπτά τα έξι να είναι για γενικότερα θέματα και το ένα λεπτό να είναι για το συγκεκριμένο θέμα. Η πρώτη μου διαμαρτυρία είναι αυτή, κύριε Πρόεδρε.

Το δεύτερο που θέλω να σας πω είναι το εξής: Θα ήθελα να σας δώσω τις διευκρινίσεις που μου είχαν ζητήσει η Νέα Δημοκρατία και κάποιοι άλλοι συνάδελφοι Βουλευτές στην επιτροπή που κάναμε για την κύρωση. Είχαν ζητηθεί διευκρινίσεις για το άρθρο 1α. Εκεί θα ήθελα να σας πω ότι ουσιαστικά προβλέπει ότι το κράτος διαπίστευσης μπορεί να επιφυλάσσει το δικαίωμα να εξαρτά από τη δική του συγκατάθεση την αποδοχή ενός διπλωματικού πράκτορα ή προξενικού λειτουργού με υπηκοότητα άλλη από εκείνη του διαπιστεύοντος κράτους. Συνήθως, όμως, οι προξενικοί, διπλωματικοί πράκτορες κ.λπ. έχουν την ίδια υπηκοότητα και σπάνια υπάρχει υπηκοότητα διαφορετική του κράτους αυτού που ζητάει τη διαπίστευση.

Στο άρθρο 4 η συμφωνία λέει ότι τα εξαρτώμενα μέλη που καλύπτονται απ’ αυτή δεν θα απολαύουν της αστικής και διοικητικής ετεροδικίας που προβλέπει η Σύμβαση της Γενεύης –άρθρο 37, παράγραφος 1 και 31- σε σχέση με ζητήματα που προκύπτουν από την εργασία τους. Συνεπώς μπορούν να εναχθούν στην Ελλάδα ή στο Ισραήλ αντιστοίχως. Ωστόσο, σ’ αυτό το άρθρο μπαίνει η ειδική παραίτηση του διαπιστεύοντος κράτους από την ασυλία εκτέλεσης που επίσης απολαύουν τα ως άνω πρόσωπα. Ουσιαστικά η ρύθμιση αυτή επαναλαμβάνει το άρθρο 32 της Σύμβασης της Βιέννης.

Όσον αφορά την ποινική ετεροδικία των εξαρτωμένων μελών που θα εργάζονται στην Ελλάδα ή στο Ισραήλ, τα δύο συμβαλλόμενα μέρη αναλαμβάνουν -στο άρθρο 5- τη δέσμευση να παραιτούνται απ’ αυτή σε περίπτωση που σε βάρος των προσώπων για τα οποία γίνεται λόγος προκύψει ποινική υπόθεση σχετική με την εργασία τους.

Σε αντίθεση με αυτά για την αστική και διοικητική ετεροδικία, εδώ δεν υπάρχει συμβατική παραίτηση εκ των προτέρων, αλλά δέσμευση των δύο χωρών για παραίτηση αναλόγως της περιπτώσεως και βέβαια ότι για την εκτέλεση μιας καταδικαστικής απόφασης θα απαιτείται ειδική παραίτηση του διαπιστεύοντος. Αυτό είναι πάλι σύμφωνο με τη Σύμβαση της Γενεύης του 1961, δηλαδή ότι τα εξαρτώμενα μέλη απολαύουν του απαραβίαστου του προσώπου τους και δεν μπορούν να υποβληθούν σε σύλληψη, κράτηση κ.λπ..

Το γενικό πολιτικό μου σχόλιο είναι το εξής: Η Ελλάδα θα προχωρήσει. Αύριο κλείνει ένας κύκλος μνημονίων με μια συνολική ρύθμιση για τη χώρα μας. Είμαστε περήφανοι που μετά από τρία χρόνια καταφέρνουμε και βγάζουμε την Ελλάδα μπροστά. Η Ελλάδα θα προχωρήσει ενωμένη, χωρίς τους διχαστικούς λόγους και τις πατριδοκαπηλίες και οποιαδήποτε άλλη προσπάθεια καιροσκόπων, οι οποίοι θέλουν να επενδύσουν πολιτικά επάνω σ’ αυτή.

Σας ευχαριστώ, κύριε Πρόεδρε.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, τον λόγο.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Κι εγώ, κύριε Πρόεδρε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Τον λόγο, κύριε Πρόεδρε.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Κι εγώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Με συγχωρείτε. Έχω κι εγώ τον λόγο.

Ο κ. Αμανατίδης πολύ ωραία τα είπε, αλλά προτού πάρει τον λόγο, εγώ μίλησα για τον Κανονισμό, για τα πέντε λεπτά και για το να επικεντρώνουμε στο θέμα, διότι όταν θέλουμε να εφαρμόσουμε αυστηρά τον Κανονισμό, δεν επιτρέπονται διακοπές στον ομιλούντα από κάτω και βεβαίως ο ομιλών πρέπει να μιλάει για το θέμα της ημερήσιας διάταξης.

Όταν, όμως, θέλουμε να εφαρμόσουμε τον Κανονισμό, εκ των άνω πρέπει να αρχίζουμε και όχι εκ των κάτω, δηλαδή και οι πολιτικοί Αρχηγοί, κύριε Αμανατίδη, πολλές φορές –για να μην πω κατά κανόνα- επεκτείνονται σε όλα τα θέματα και πολλές φορές έχουν και προσωπικούς διαλόγους, οι οποίοι δεν έχουν καμμία σχέση ούτε με τα νομοσχέδια ούτε με τη Βουλή. Αυτή είναι η αλήθεια.

Αυτό είναι δημοκρατικό –εντός ή εκτός εισαγωγικών, όπως θέλετε πείτε το- ανεκτικό, θα έλεγα εγώ, γιατί αν το Προεδρείο λειτουργήσει κατά κάποιον τρόπο αυστηρά, τότε εσείς οι ίδιοι, δηλαδή οι Βουλευτές, θα στραφείτε κατά του Προεδρείου και θα λέτε ότι ασκείται βία –ας πούμε- στη Βουλή.

Άρα πρέπει να υπάρχει αυτοσυγκράτηση από όλους μας, εκ των κάτω προς τα πάνω και εκ των άνω προς τα κάτω, για να σεβόμαστε τη Βουλή και τον Κανονισμό. Διαφορετικά όταν ξέρουμε ότι με βάση το άρθρο 108 μιλάει κάποιος για πέντε λεπτά εντός του θέματος και το παραβιάζουμε και διαμαρτύρονται άλλοι Βουλευτές για την παραβίαση, ουσιαστικά δημιουργείται μια Βαβυλωνία. Αντιλαμβάνεστε λοιπόν ότι χρειάζεται αυτοσυγκράτηση, σοβαρότητα και σεβασμός του Κανονισμού. Δεν θέλω να πω τίποτα παραπάνω.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Λοβέρδο, θα σας παρακαλέσω να μην συνεχίσουμε το θέμα. Διαφορετικά θα υπάρξει αντίλογος. Αν θέλετε να πείτε κάτι προσωπικό, πείτε μας ποιο είναι το προσωπικό.

**ΑΝΔΡΕΑΣ ΛΟΒΕΡΔΟΣ:** Είναι πάγια τακτική την οποία αγνοεί κ. Αμανατίδης, αλλά δεν τον μεμφόμαστε για αυτό, είναι Υπουργός δεν είναι κάθε μέρα εδώ. Όταν έρχονται κείμενα συμβάσεων για κύρωση από την Εθνική Αντιπροσωπεία, η δική μας παράταξη, επειδή ο Κανονισμός έχει προβλήματα, κύριε Αμανατίδη, επιφυλάσσεται ούτως ώστε να έχει πλήρες δικαίωμα λόγου και ο Κοινοβουλευτικός Εκπρόσωπος, αλλά και ο εισηγητής στην Ολομέλεια. Αυτό το κάνουμε επί τρία χρόνια.

Έχουμε διασώσει πάρα πολλές φορές και το κύρος της Βουλής με αυτή την πρακτική. Γιατί; Διότι, κύριε Αμανατίδη, είναι θλιβερό η Αίθουσα να είναι ανοιχτή, να έχουμε συνεδρίαση, η κοινωνία έξω να έχει μια σειρά από προβλήματα και η Βουλή να συζητάει άλλα. Με τη δυνατότητά μας να συνδέουμε την επικαιρότητα με την Εθνική Αντιπροσωπεία είναι κάτι καλό. Με τη δυνατότητά μας αυτή προσφέρουμε και δεν αφαιρούμε.

Εσείς, όμως, είστε και μέλος της Κυβέρνησης. Για τις διαδικασίες που ακολουθεί η Βουλή έχει τον λόγο ο εκπρόσωπός σας. Εσείς είστε ο τελευταίος ως μέλος της Κυβέρνησης που έχετε να πάρετε τον λόγο επί του θέματος αυτού. Εμείς, το Σώμα καθορίζουμε και έχουμε το Προεδρείο που διευθύνει τις συζητήσεις.

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, κύριε Λοβέρδο, να μιλήσετε επί προσωπικού.

**ΑΝΔΡΕΑΣ ΛΟΒΕΡΔΟΣ:** Το προσωπικό δεν έχει χαρακτήρα προσβολής από τον κ. Αμανατίδη. Είναι ευπρεπής, αλλά έχει το χαρακτήρα της παρέμβασής του σε μια διαδικασία που αφορά την κοινοβουλευτική τάξη και προφανώς όχι την Κυβέρνηση.

Τελειώνοντας, κύριε Πρόεδρε, είναι δυνατόν εν όψει όλης αυτής της υπερ τριετούς εμπειρίας να διακόπτεται ομιλητής, ειδικά όταν είναι Κοινοβουλευτικός Εκπρόσωπος, επειδή γενικεύει; Μα, προς θεού!

**ΠΡΟΕΔΡΕΥΩΝ (Δημήτριος Κρεμαστινός):** Το είπα αυτό, κύριε Λοβέρδο, επανειλημμένα.

Τον λόγο έχει ο κ. Δαβάκης ως αντιλέγων από το κόμμα της Νέας Δημοκρατίας.

Κύριε Δαβάκη, έχετε τον λόγο για πέντε λεπτά.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κατσίκη, έχετε προσωπικό θέμα;

**ΚΩΝΣΤΑΝΤΙΝΟΣ ΚΑΤΣΙΚΗΣ:** Αναφέρθηκε σε εμένα ο κ. Λοβέρδος.

**ΠΡΟΕΔΡΕΥΩΝ (Δημήτριος Κρεμαστινός):** Ωραία, αναφέρθηκε, αλλά δεν είστε υποχρεωμένος να απαντήσετε. Έτσι δεν είναι;

**ΚΩΝΣΤΑΝΤΙΝΟΣ ΚΑΤΣΙΚΗΣ:** Υποχρεωμένος δεν είμαι, αλλά δώστε μου τον λόγο, αφού το κρίνω ότι πρέπει, εν όψει τού ότι μου το ζήτησε ο κ. Λοβέρδος.

**ΠΡΟΕΔΡΕΥΩΝ (Δημήτριος Κρεμαστινός):** Να ολοκληρώσουμε τώρα. Μην κάνουμε συζήτηση πάνω σε αυτό. Θα αλλάξουμε το θέμα της ημερήσιας διάταξης;

**ΚΩΝΣΤΑΝΤΙΝΟΣ ΚΑΤΣΙΚΗΣ:** Άφησε κάποια ερωτηματικά να πλανώνται.

**ΠΡΟΕΔΡΕΥΩΝ (Δημήτριος Κρεμαστινός):** Εντάξει, αλλά να αλλάξουμε το θέμα; Να περιοριστούμε στο νομοσχέδιο, διότι διαφορετικά θα μιλάμε όλοι μέχρι το μεσημέρι για διάφορα θέματα.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Αν ήταν να περιοριστούμε στο νομοσχέδιο, κύριε Πρόεδρε, επιτρέψτε μου να σας πω ότι έπρεπε να φροντίσετε ώστε να είχαμε περιοριστεί μόνο στο νομοσχέδιο.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κατσίκη, τα είπαμε αυτά.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Αφού ξεφύγαμε από το νομοσχέδιο, νομίζω ότι πρέπει να μου δώσετε τον λόγο.

**ΝΙΚΟΛΑΟΣ ΞΥΔΑΚΗΣ:** Κύριε Πρόεδρε, θα ήθελα τον λόγο επί της διαδικασίας, για να ξεμπλοκάρουμε.

**ΠΡΟΕΔΡΕΥΩΝ (Δημήτριος Κρεμαστινός):** Θα ξεμπλοκαριστούμε. Μετά θα σας δώσω τον λόγο.

**ΝΙΚΟΛΑΟΣ ΞΥΔΑΚΗΣ:** Ας ανοίξει ο κατάλογος των ομιλητών.

**ΠΡΟΕΔΡΕΥΩΝ (Δημήτριος Κρεμαστινός):** Δεν έχουμε κατάλογο ομιλητών σύμφωνα με το άρθρο 108 του Κανονισμού.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Υπάρχουν τροπολογίες, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Όσον αφορά τις τροπολογίες, έχει γίνει συζήτηση στην επιτροπή και έχουν ενταχθεί σε άρθρα. Άρα η τοποθέτηση γίνεται από αυτούς που διαφωνούν. Αν τώρα κάποιος θέλει τον λόγο, παρά τον Κανονισμό, να το συζητήσουμε, αλλά να εφαρμόσουμε τον Κανονισμό.

**ΝΙΚΟΛΑΟΣ ΞΥΔΑΚΗΣ:** Διαφορετικά ο καθείς θα ανοίγει τη βεντάλια της συζήτησης…

**ΠΡΟΕΔΡΕΥΩΝ (Δημήτριος Κρεμαστινός):** Το ξέρω. Μα αυτό προσπαθώ να κάνω και εγώ.

Κύριε Δαβάκη, έχετε τον λόγο.

**ΑΘΑΝΑΣΙΟΣ ΔΑΒΑΚΗΣ:** Κύριε Πρόεδρε, σε σχέση με το «όσοι έχουν το δικαίωμα», θέλω να σημειώσω ότι ενός κακού μύρια έπονται. Αυτό κατάλαβα μέχρι αυτή τη στιγμή. Ξαφνικά, πριν ξεκινήσει η διαδικασία, είδαμε τον κ. Λοβέρδο επί του Βήματος να ομιλεί, χωρίς να ερωτηθεί το Σώμα.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Δαβάκη, θα σας παρακαλούσα να μιλήσετε επί του θέματος. Μην επανερχόμαστε στο ίδιο θέμα.

**ΑΘΑΝΑΣΙΟΣ ΔΑΒΑΚΗΣ:** Μη με διακόπτετε. Χωρίς να ερωτηθεί το Σώμα αν συμφωνούμε για την πρόταξη του κ. Λοβέρδου, χωρίς τίποτα, άρχισε ο κ. Λοβέρδος επί παντός επιστητού να μιλάει.

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, επί του θέματος. Δεν θα κάνουμε τώρα δικαστήριο.

**ΑΘΑΝΑΣΙΟΣ ΔΑΒΑΚΗΣ:** Α, τώρα πάμε στο «επί του θέματος». Τόση ώρα, όμως, έπρεπε να πείτε και στον κ. Λοβέρδο «επί του θέματος» και δεν το είπατε και εκφράζω την πικρία μου προς αυτό.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Δαβάκη, το είπα. Τι άλλο να πω; Να επιβάλει ποινές το Προεδρείο; Τι μου λέτε τώρα;

**ΑΘΑΝΑΣΙΟΣ ΔΑΒΑΚΗΣ:** Όχι. Να ερωτηθεί το Σώμα αν συμφωνεί για την πρόταξη του κ. Λοβέρδου. Ξαφνικά είδαμε τον κ. Λοβέρδο ως διά μαγείας επί του Βήματος και δεν έχει ερωτηθεί κανένας.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Δαβάκη, αυτά που λέτε τα είπα. Παρακαλώ συνεχίστε.

**ΑΘΑΝΑΣΙΟΣ ΔΑΒΑΚΗΣ:** Ωραία.

Η Νέα Δημοκρατία είναι θετική ως προς τη συγκεκριμένη συμφωνία με το Ισραήλ. Είναι θετική, διότι αυτή η θετική της στάση εδράζεται πάνω σε ένα ιστορικό, όπως είναι εκείνο της επίσημης αναγνώρισης από την κυβέρνηση του Κωνσταντίνου Μητσοτάκη πριν από είκοσι οκτώ χρόνια περίπου, στις 11 Απριλίου 1990, και στο γενικότερο πλαίσιο αποδοχής της όσον αφορά στις διμερείς σχέσεις των δυο χωρών.

Η θέση της Νέας Δημοκρατίας προς αυτό είναι ότι συμβάλλει η συγκεκριμένη συμφωνία στην περαιτέρω σύσφιξη σχέσεων με το Ισραήλ. Είναι επίκαιρη αυτή η σύσφιξη σχέσεων. Έχουν αναπτυχθεί πολλές συνέργειες κυρίως στον αμυντικό τομέα και σε ζητήματα τα οποία αφορούν θέματα διμερούς συνεργασίας ευρύτερα. Νομίζω, λοιπόν, ότι κατά τούτο η Νέα Δημοκρατία δεν μπορεί παρά να διατυπώσει τη θετική της στάση.

Θα ήθελα να σταθώ τώρα στο ζήτημα της τροπολογίας που έφερε, της πέμπτης παρεμβάσεως της Κυβερνήσεως, αν δεν κάνω λάθος, σχετικά με τα Ελληνικά Αμυντικά Συστήματα. Νομίζω ότι η επέκταση του καθεστώτος ειδικής προστασίας για τη χορήγηση φορολογικής και ασφαλιστικής ενημερότητας δεν δίνει λύση στο χρονίζον πρόβλημα που αντιμετωπίζουν τα Ελληνικά Αμυντικά Συστήματα.

Κύριοι της Κυβερνήσεως -απευθύνομαι τώρα στον νέο Αναπληρωτή Υπουργό Εθνικής Άμυνας-, έχετε βαρύτατες ευθύνες για ό,τι συντελείται επί τριάμισι χρόνια στα Ελληνικά Αμυντικά Συστήματα. Δεν παραλάβατε σε αρίστη κατάσταση τα Ελληνικά Αμυντικά Συστήματα από εμάς, αλλά σε μια φάση ανάκαμψης όσον αφορά στην περαιτέρω πορεία και το μέλλον του συγκεκριμένου χώρου. Και σήμερα βρισκόμαστε σε συνεχείς παρατάσεις και σε συνεχείς τονωτικές ενέσεις όσον αφορά στην ύπαρξη και τη λειτουργία τους. Υπάρχει ένα ιστορικό. Στην πρώτη τροπολογία που ήρθε η επέκταση ήταν διάρκειας τριών μηνών. Η δεύτερη ήταν έξι μηνών. Μόνο έτσι παρεμβαίνετε στα Ελληνικά Αμυντικά Συστήματα. Η τρίτη ήταν για δώδεκα μήνες, η τέταρτη επέκταση ήταν για δεκαοκτώ μήνες και σήμερα η πέμπτη παρέμβασή σας επεκτείνει το καθεστώς σε είκοσι τέσσερις μήνες.

Ο κ. Βίτσας -διαβάζω από τα Πρακτικά της Βουλής- στις 14 Μαρτίου 2017 είπε ότι «η σχετική αγοραπωλησία, όπως έχουμε ξαναπεί, είναι κρίσιμης σημασίας για τα ΕΑΣ». Για το οικόπεδο στην Ελευσίνα μιλάω, κύριε Υπουργέ. Το αποδεχόμαστε, παρ’ όλο που ακούγονται και διάφορα άλλα για το οικόπεδο αυτό. «Θα τους δώσει μια πολύτιμη ανάσα ρευστότητας, αφού το συμφωνηθέν τίμημα είναι άνω των 26 εκατομμυρίων ευρώ και συγχρόνως θα προσφέρει χρόνο ώστε να εφαρμοστεί το συνολικό πλάνο αναδιοργάνωσης των ΕΑΣ». Αυτό το συνολικό πλάνο αναζητούμε τόσον καιρό και δυστυχώς δεν το βλέπουμε.

Πιστεύω ότι είναι ζητήματα που άπτονται ενός καίριας σημασίας τομέα, όπως είναι τα Ελληνικά Αμυντικά Συστήματα, όπως είναι γενικότερα τα ζητήματα της αμυντικής βιομηχανίας της χώρας, η οποία χειμάζεται έτι περαιτέρω τα τελευταία χρόνια επί ΣΥΡΙΖΑ και νομίζω ότι κατά τούτο πρέπει να ληφθούν εν όψει αυτής της υποθέσεως κάποιες σημαντικές πρωτοβουλίες.

Σας έχω καταθέσει ήδη μια επίκαιρη ερώτηση, κύριε Υπουργέ, σχετικά με τα Ελληνικά Αμυντικά Συστήματα και με πολύ ενδιαφέρον είμαι έτοιμος να ακούσω τις απαντήσεις τού τι έχει γίνει αυτά τα κρίσιμα χρόνια στα Ελληνικά Αμυντικά Συστήματα.

Είχατε πει ότι υπάρχει συγκεκριμένο σχέδιο. Εγώ δεν έχω δει κανένα σχέδιο ούτε έχουμε δει κάτι συγκεκριμένο. Όταν συζητήσαμε στην αρμόδια επιτροπή σχετικά με την ελληνική αμυντική βιομηχανική στρατηγική διαβάστηκε από τον τότε διατυπώσαντα αυτή Γενικό Γραμματέα του Υπουργείου Εθνικής Άμυνας -μου διαφεύγει το όνομά του- ένα ευχολόγιο, μια αοριστολογία, η οποία δυστυχώς δεν μπορεί να δώσει λύση στην υπόθεση.

**ΦΩΤΗΣ ΚΟΥΒΕΛΗΣ (Αναπληρωτής Υπουργός Εθνικής Άμυνας):** Από ποιον το ακούσατε;

**ΑΘΑΝΑΣΙΟΣ ΔΑΒΑΚΗΣ:** Ήταν ο γενικός γραμματέας. Κάποιος εκ των συναδέλφων που παρίσταντο τότε μπορεί να αναφέρει το όνομά του.

**ΦΩΤΗΣ ΚΟΥΒΕΛΗΣ (Αναπληρωτής Υπουργός Εθνικής Άμυνας):** Το Υπουργείο δεν έχει γενικό γραμματέα.

**ΑΘΑΝΑΣΙΟΣ ΔΑΒΑΚΗΣ:** Ήταν τότε ειδικός ή γενικός γραμματέας. Ποιος ήταν; Αν θυμάστε.

**ΦΩΤΗΣ ΚΟΥΒΕΛΗΣ (Αναπληρωτής Υπουργός Εθνικής Άμυνας):** Στο Υπουργείο Εθνικής Άμυνας δεν υπάρχει.

**ΣΥΜΕΩΝ (ΜΑΚΗΣ) ΜΠΑΛΛΗΣ:** Της Γενικής Διεύθυνσης Εξοπλισμών…

**ΑΘΑΝΑΣΙΟΣ ΔΑΒΑΚΗΣ:** Ήταν ο Διευθυντής της Γενικής Διεύθυνσης Εξοπλισμών; Δεν νομίζω. Όχι.

Ήταν ο κύριος ο οποίος είχε μετατεθεί σε άλλον πολιτικό φορέα, σε άλλον ρόλο και ήρθε και ανέγνωσε ως συγγράψας -ως συγγράψας άκουσον, άκουσον!- τη συγκεκριμένη στρατηγική, στην αρμόδια επιτροπή. Αυτή η στρατηγική έβριθε λαθών, έβριθε κενών και νομίζω ότι αυτό το κείμενο δεν μπορεί να αποτελέσει τη βάση για μια περαιτέρω πορεία της ελληνικής αμυντικής βιομηχανικής στρατηγικής.

Μου διαφεύγει το όνομα του συγκεκριμένου κυρίου…

**ΣΥΜΕΩΝ (ΜΑΚΗΣ) ΜΠΑΛΛΗΣ:** Μήπως είναι ο κ. Κυριακίδης…

**ΑΘΑΝΑΣΙΟΣ ΔΑΒΑΚΗΣ:** Όχι. Δεν είναι ο κ. Κυριακίδης. Μην το συγχέετε. Ούτε πριν από τον κ. Κυριακίδη.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, όχι διάλογο!

**ΑΘΑΝΑΣΙΟΣ ΔΑΒΑΚΗΣ:** Εν πάση περιπτώσει, αυτό το οποίο εμείς θα πούμε αυτή τη στιγμή είναι ένα «παρών», όχι όσον αφορά την επέκταση του ειδικού καθεστώτος, το οποίο στην κατάσταση που βρίσκονται θα βοηθήσει τα ΕΑΣ, αλλά αυτό το «παρών» είναι μια πρόκληση προς εσάς, επιτέλους να μας δείξετε, να φανερώσετε τι σκέφτεστε για τα Ελληνικά Αμυντικά Συστήματα, όπως και για την ΕΑΒ, όπως και για άλλους σημαντικούς, στρατηγικούς τομείς της ελληνικής αμυντικής βιομηχανίας.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Ο κ. Κούζηλος, ειδικός αγορητής της Χρυσής Αυγής, έχει τον λόγο.

**ΑΘΑΝΑΣΙΟΣ ΔΑΒΑΚΗΣ:** Κύριε Μπαλλή, ο κ. Κολλίρης ήταν.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Κύριε Πρόεδρε, μπορώ να έχω τον λόγο για τριάντα δευτερόλεπτα;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ζητάτε τον λόγο ως τι; Για ποιον λόγο;

**ΓΕΩΡΓΙΟΣ ΚΟΥΜΟΥΤΣΑΚΟΣ:** Θα σας πω, κύριε Πρόεδρε.

Αιτούμαι της ευελιξίας που δείξατε στην προηγούμενη διαδικασία για να πάρω τον λόγο για τριάντα δευτερόλεπτα, γιατί υπάρχει κάτι σοβαρό και θα ήθελα να ακουστεί στην Εθνική Αντιπροσωπεία. Σχετίζεται με τα θέματα του Υπουργείου Εξωτερικών, είναι άμεσα σχετιζόμενο. Δεν είναι κάτι έξω από αυτό. Δεν θα μιλήσω για απορρίμματα και διαχείριση απορριμμάτων. Θα μιλήσω για ένα θέμα, που αφορά το Υπουργείο Εξωτερικών, για λιγότερο από τριάντα δευτερόλεπτα.

**ΠΡΟΕΔΡΕΥΩΝ (Δημήτριος Κρεμαστινός):** Επί του θέματος, φαντάζομαι. Επί του θέματος;

**ΓΕΩΡΓΙΟΣ ΚΟΥΜΟΥΤΣΑΚΟΣ:** Θα είμαι πολύ σύντομος.

Κύριε Πρόεδρε, υπάρχουν εντονότατες πληροφορίες τα τελευταία εικοσιτετράωρα ότι η Κυβέρνηση πρόκειται τις επόμενες μέρες να προχωρήσει στην υπογραφή διμερούς συμφωνίας με την Αλβανία.

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ. Δεν θα το συζητήσουμε.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Επειδή το προηγούμενο, με τη συμφωνία της Πρώην Γιουγκοσλαβικής Δημοκρατίας της Μακεδονίας, αποτελεί ένα πολύ αρνητικό προηγούμενο…

**ΠΡΟΕΔΡΕΥΩΝ (Δημήτριος Κρεμαστινός):** Δεν είμαστε στο θέμα. Μη με φέρνετε σε δύσκολη θέση.

**ΓΕΩΡΓΙΟΣ ΚΟΥΜΟΥΤΣΑΚΟΣ:**…κατέθεσα ερώτηση σήμερα και η Αξιωματική Αντιπολίτευση ζητά από την Κυβέρνηση να καταθέσει το κείμενο της συμφωνίας πριν την υπογραφή της, για να συζητηθεί από την Εθνική Αντιπροσωπεία.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Δεν είναι επί του θέματος και δεν θα γίνει συζήτηση επ’ αυτού.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Καλοκαιρινό Εργαστήρι Δημοκρατίας», που οργανώνει το Ίδρυμα της Βουλής, είκοσι δύο μαθητές και μαθήτριες από το 8ο και 18ο Γυμνάσια της Αθήνας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Παρακαλώ, κύριε Κούζηλε, έχετε τον λόγο.

**ΝΙΚΟΛΑΟΣ ΚΟΥΖΗΛΟΣ:** Ευχαριστώ πολύ, κύριε Πρόεδρε.

Η παρούσα κύρωση ρυθμίζει ζητήματα που σχετίζονται με τις προϋποθέσεις και την απόκτηση δικαιώματος ανάληψης επικερδούς απασχόλησης των εξαρτώμενων μελών των μελών διπλωματικών αποστολών ή προξενικών αρχών. Δηλαδή, στην ουσία, τα μέλη των οικογενειών των προξενικών αρχών θα μπορούν να ασκούν επιχειρηματικές ή εμπορικές δραστηριότητες.

Το θέμα μας εδώ ποιο είναι; Ότι μέσω αυτού του προσχήματος, όπως υπάρχει και με άλλες χώρες, καθώς δεν είναι μόνο με το Ισραήλ -να θυμίσουμε ότι όποιος διαβάσει την αιτιολογική έκθεση στην αρχή βλέπει ότι είναι η Τουρκία, η Αμερική, η Αυστραλία, ο Καναδάς και διάφορες άλλες χώρες- ξέρουμε όλοι, όπως το είχα πει και στην επιτροπή, κύριε Υπουργέ, πώς λειτουργούν τα λόμπι. Μέσα από αυτό, λοιπόν, ανοίγουμε ένα ωραίο «παραθυράκι». Να δούμε τι γίνεται. Είχαμε θέσει το θέμα της ετεροδικίας, που το απαντήσατε για άλλη μια φορά.

Εδώ, όμως, πάλι σας θέτουμε άλλο ένα ερώτημα, το οποίο δεν μας απαντήσατε στην επιτροπή, αν όντως μέσα από αυτές τις συμφωνίες, τις προηγούμενες, υπήρχαν κάποια προβλήματα ετεροδικίας ποινικής ή αστικής ευθύνης και εάν το συμβαλλόμενο μέρος θα δεχθεί -μιλάμε αυτή τη στιγμή για το Ισραήλ- τους όρους. Θα μου πείτε: υπάρχουν διεθνείς συνθήκες κ.λπ. και όλα είναι κατοχυρωμένα.

Θα ξαναγυρίσω, όμως, στο θέμα των λόμπι για τις εμπορικές συμφωνίες. Βλέπουμε ότι υπάρχει μια κύρωση συγκεκριμένη με το Ισραήλ και μία με την Τουρκία. Θα αναφέρουμε το εμπορικό ισοζύγιο και τις εμπορικές συναλλαγές Ισραήλ - Τουρκίας, που ποτέ δεν σταμάτησαν να είναι πολύ δυνατές και πολύ ισχυρές. Για το 2017 μιλάμε για 4,3 δισεκατομμύρια δολάρια.

Άρα οι πολιτικές εξελίξεις και ό,τι έγινε δεν επηρέασε το εμπόριο και τις εμπορικές δραστηριότητες, ίσα-ίσα που ενισχύθηκαν. Αναφέρω και τα δημοσιεύματα στον ξένο Τύπο, που λένε ότι έχουν ενισχυθεί οι εμπορικές δραστηριότητες και ο επιχειρηματικός κόσμος είναι ευνοημένος από τις σχέσεις Ισραήλ - Τουρκίας. Μήπως μέσω των λόμπι ανοίγουμε ένα «παραθυράκι» μέσω αυτών των κυρώσεων;

Να σημειώσουμε ότι υπάρχει ένα πολύ μεγάλο project αυτή τη στιγμή, ο αγωγός «EastMed». Το Ισραήλ έχει πει ότι αν δεν υπήρχε το καθεστώς Ερντογάν, δεν θα είχαμε πρόβλημα να περάσει από την Τουρκία.

Επίσης, μας ανησυχεί ιδιαίτερα το γεγονός ότι στις περιοχές του βόρειου Ιράκ, που το ελέγχουν οι Κούρδοι, που είναι φιλικά προσκείμενοι προς το Ισραήλ, φεύγει το ιρακινό πετρέλαιο, στην ουσία, περνάει στην Τουρκία και μέσα από εκεί έρχεται νόμιμα στο Ισραήλ.

Άρα υπάρχουν εμπορικές σχέσεις μέσω αυτών των δύο χωρών -δεν έχουν σταματήσει να υπάρχουν, δεν σταμάτησαν ποτέ- και βλέπουμε ότι με τέτοια «παραθυράκια» που ανοίγετε, όπως σήμερα, θα μπορούν -και ξέρουμε πολύ καλά πώς ενεργούν τα λόμπι- πολύ εύκολα να κάνουν οτιδήποτε.

Μας προβληματίζει αυτό που λέγεται για τις διεθνείς σχέσεις ότι ο κυριότερος παράγοντας πλέον είναι εθνικό οικονομικό συμφέρον. Δηλαδή, στην ουσία, οι συγκεκριμένες συμβάσεις είναι το χρήμα. Όλα είναι χρήμα!

Αναφέρατε ότι έχουμε πολύ καλές, διαχρονικές σχέσεις με τον Λίβανο. Όντως. Μην ξεχνάμε ότι το Ισραήλ έχει αναγνωρίσει τα Σκόπια και σύμφωνα με δηλώσεις του ετοιμάζεται να εισβάλει στον Λίβανο. Ποια είναι η θέση μας; Και θα εισβάλει στον Λίβανο λόγω της Χεζμπολάχ, βρίσκει ένα παραθυράκι για να χτυπήσει τη Χεζμπολάχ. Αυτό είναι το ζητούμενο.

Ποια είναι η θέση της Ελλάδος με τέτοιες κυρώσεις, για την ενίσχυση των σχέσεων με συγκεκριμένες χώρες όπως είναι η Τουρκία και το Ισραήλ;

Όσον αφορά την τροπολογία των ΕΑΣ, κύριε Κουβέλη, συγγνώμη, αλλά είστε ανακόλουθος, γιατί είπατε ότι δέχεστε να συζητήσετε οποιοδήποτε θέμα σε σχέση με την Αμυντική Βιομηχανία. Άκουσα ότι ο κ. Δαβάκης σάς έχει καταθέσει επίκαιρη ερώτηση. Στις 3 Μαΐου σάς κατέθεσα εγώ επίκαιρη ερώτηση -και είναι τρίτη φορά που δεν απαντιέται η επίκαιρη ερώτησή μου- για το μέλλον ΕΑΣ, ΕΑΒ, ΕΛΒΟ. Ήρθατε στην επιτροπή και μας είπατε ότι ήσαστε προετοιμασμένος. Δεν μας δώσατε, όμως, να καταλάβουμε στην επιτροπή. Αυτό μου θύμισε εμένα -συγγνώμη που το λέω- «δημιουργική ασάφεια». Δεν μας είπατε κάτι ουσιαστικό και ζητάμε όλοι, έχουμε ζητήσει πολλές φορές, να κάνετε όπως έκανε ο κ. Βίτσας που ρεαλιστικά ερχόταν και μας έθετε τα προβλήματα και τα ζητήματα της Αμυντικής Βιομηχανίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Ήρθατε και δεν μας είπατε κάτι. Και δεν απαντάτε και σε επίκαιρες ερωτήσεις. Υπάρχει άλλη μια ερώτηση που έχει κατατεθεί, που μιλάει για συμβάσεις της Ελληνικής Αμυντικής Βιομηχανίας με τις Ένοπλες Δυνάμεις, τι υπάρχει και τι γίνεται. Έτσι θα διασφαλίσουμε το μέλλον: όταν οι Ένοπλες Δυνάμεις υποστηρίζουν και παίρνουν παραγγελίες στην Αμυντική Βιομηχανία.

Αυτό που γίνεται αυτή τη στιγμή είναι να υπάρχουν τα ΕΑΣ, γιατί για τα ΕΑΣ είναι η τροπολογία, όπως έγινε με τα υποβρύχια. Δηλαδή υπάρχουν με τροπολογίες στην ουσία. Η Αμυντική Βιομηχανία αυτή τη στιγμή υπάρχει λόγω των τροπολογιών, από τη Βουλή επιβιώνει και ζει.

Τελειώνω, κύριε Πρόεδρε. Ψηφίζουμε «παρών» στη συγκεκριμένη τροπολογία, για έναν λόγο. Γιατί, όπως είχε πει και ο κ. Βίτσας, το θέμα θα διευθετηθεί. Έχει περάσει περίπου ενάμισης χρόνος και δεν έχει λυθεί τίποτα. Είχαμε καταθέσει προτάσεις -αν θέλετε να διαβάσετε τα Πρακτικά- κι είχαμε πει κάτι πολύ απλό: τι θα γίνει με το ομόλογο του Ιράκ; Ποιες άλλες παραγγελίες θα πάρει, για παράδειγμα, η ΕΑΒ αν γίνει ο εκσυγχρονισμός των F-16, των Mirage και με οποιοδήποτε άλλο αμυντικό σύστημα για την ΕΑΒ;

Τι θα γίνει με τον Σκαραμαγκά;

Για όλα αυτά περιμένουμε απαντήσεις εδώ και ενάμιση χρόνο. Είχαμε θέσει το πρόγραμμά μας, τις θέσεις μας, τις απόψεις μας, τις λύσεις για όλα τα θέματα της αμυντικής βιομηχανίας στην επιτροπή τότε και ακόμα απαντήσεις δεν έχουμε πάρει.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Τον λόγο έχει ο Αντιπρόεδρος της Βουλής κ. Λαμπρούλης, ειδικός αγορητής του Κομμουνιστικού Κόμματος της Ελλάδας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Όπως δηλώσαμε και στην επιτροπή, το Κομμουνιστικό Κόμμα Ελλάδας καταψηφίζει με πολιτικά κριτήρια τη συγκεκριμένη συμφωνία που φέρνει η Κυβέρνηση για κύρωση στη Βουλή, αναδεικνύοντας παράλληλα τον δολοφονικό ρόλο που εκπληρώνει το ισραηλινό κράτος κατά του παλαιστινιακού λαού για τις επιθέσεις του στο έδαφος της Συρίας και τις απειλές κατά του Ιράν και άλλων κρατών της περιοχής.

Να θυμίσουμε ότι είναι μία συμφωνία, τη συζήτηση της οποίας η Κυβέρνηση αναγκάστηκε να αναβάλει, διότι συνέπεσε με τη δολοφονική επίθεση των ισραηλινών δυνάμεων ενάντια στον λαό της Παλαιστίνης στη Λωρίδα της Γάζας, επιθέσεις του ισραηλινού κράτους που προστίθενται στα εγκλήματα των κατοχικών δυνάμεων και που μόνο στις 14 Μαΐου στοίχισαν πενήντα οκτώ νεκρούς -μεταξύ αυτών πέντε παιδιά- και δύο χιλιάδες τετρακόσιους δέκα τραυματίες εκ των οποίων εκατόν είκοσι παιδιά κάτω των δεκαοκτώ χρόνων. Τη δε περίοδο από 30 Μάρτη έως 30 Μάη, το δίμηνο αυτό του 2018, το ισραηλινό κράτος σκότωσε εκατόν δεκαοκτώ Παλαιστίνιους και τραυμάτισε δεκατρείς χιλιάδες τριακόσιους.

Φυσικά δεν πρέπει να ξεχνάμε, πως συνεχίζεται η κράτηση εξίμισι χιλιάδων πολιτικών κρατουμένων στις ισραηλινές φυλακές, μεταξύ των οποίων και παιδιών, ενώ είναι συγκλονιστικό το στοιχείο της σύλληψης από το 2000 μέχρι σήμερα και κράτηση χωρίς δίκη είκοσι τριών χιλιάδων Παλαιστινίων όπως και οι κατ’ επανάληψη καταγγελίες για βασανιστήρια και δολοφονίες ακόμα και ανήλικων.

Με την ευκαιρία της σημερινής συζήτησης θέλουμε να καταδικάσουμε για άλλη μια φορά την πολύ επικίνδυνη απόφαση των Ηνωμένων Πολιτειών της Αμερικής για τη μεταφορά της πρεσβείας τους από το Τελ Αβίβ στην Ιερουσαλήμ, αναγνωρίζοντας την πόλη αυτή αυθαίρετα, ανιστόρητα ως πρωτεύουσα του Ισραήλ.

Και επειδή δεν χωράνε ούτε μισόλογα ούτε ελιγμοί σκοπιμότητος, η προκλητική αυτή πράξη πρέπει να καταδικάζεται συνεχώς, είναι σε βάρος του παλαιστινιακούλαού, επιδρά αρνητικά στις εξελίξεις στην περιοχή μας, δυναμώνει την ισραηλινή επιθετικότητα, η οποία εκδηλώνεται πέραν των άλλων και με τις δολοφονικές επιθέσεις κατά των Παλαιστινίων αλλά και με τις πυραυλικές επιθέσεις κατά της Συρίας και τις απειλές κατά του Ιράν.

Παράλληλα πρέπει να σταθούμε απέναντι στο κατάπτυστο ψήφισμα της Ευρωπαϊκής Ένωσης, που ούτε λίγο ούτε πολύ έριξε το φταίξιμο στους Παλαιστίνιους, που αναγκάζουν τους Ισραηλινούς όπως λένε να τους δολοφονούν, ταυτίζοντας δηλαδή τον θύτη με το θύμα, αλλά και στην υποκρισία της συγκυβέρνησης ΣΥΡΙΖΑ - ΑΝΕΛ η οποία μοιράζει λόγια συμπάθειας για τον παλαιστινιακόλαό, ενώ την ίδια στιγμή ξεπλένει τον αμερικάνικο ιμπεριαλισμό και το Ισραήλ, κράτος-δολοφόνο, αναβαθμίζοντας διαρκώς την πολιτική, οικονομική, στρατιωτική συνεργασία Ελλάδας - Ισραήλ, που είναι ακόμα ένας μοχλός της ισραηλινής επιθετικότητας ενάντια στους Παλαιστινίους.

Επιμένουμε και ζητάμε από την Κυβέρνηση αντί να στρουθοκαμηλίζει, να προχωρήσει στην άμεση αναγνώριση του παλαιστινιακού κράτους στα σύνορα του 1967 με πρωτεύουσα την ανατολική Ιερουσαλήμ, εφαρμόζοντας την σχετική απόφαση της Βουλής τον Δεκέμβρη του 2015.

Σε ό,τι αφορά την κύρωση της συμφωνίας, όπως είπαμε και στην επιτροπή, υπάρχουν πολλά ερωτηματικά για το άρθρο 5, σε ό,τι αφορά αφ΄ενός την παράγραφο 5α, όπου εκεί αναφέρεται ότι «το αποστέλλον κράτος παραιτείται της ποινικής ετεροδικίας του εν λόγω εξαρτώμενου μέλους στο κράτος υποδοχής, σε σχέση με οποιαδήποτε πράξη ή παράλειψη που προκύπτει από την επικερδή απασχόληση, εκτός από ειδικές περιστάσεις όπου το αποστέλλον κράτος θεωρεί ότι μια τέτοια παραίτηση θα ήταν αντίθετη προς τα συμφέροντά του», και αφ’ ετέρου στην παράγραφο 5β όπου επιπλέον αναφέρεται ότι για ασυλία εκτέλεσης καταδικαστικής απόφασης χρειάζεται ειδική παραίτηση. Δηλαδή αυτό που προκύπτει, είναι ότι υπάρχουν περιπτώσεις όπου η επιχειρηματική ή η έμμισθη δραστηριότητα των προστατευόμενων μελών του διπλωματικού σώματος, συνδέεται με κρατικά συμφέροντα ή καλύπτεται από αυτά. Όμως το είπαμε και στην επιτροπή, δεν μένουμε στο γράμμα της συμφωνίας.

Το βασικό είναι ότι συνεχίζεται η ισραηλινή κατοχή και η επίθεση του τρομοκρατικού κράτους του Ισραήλ κατά του παλαιστινιακού λαού, και ο λαός μας δεν μπορεί να τα ξεχάσει αυτά, όπως δεν μπορεί να ξεχάσει τους εποικισμούς, το τείχος στα κατεχόμενα, τον αποκλεισμό της Γάζας, την βαρβαρότητα του ισραηλινού κράτους για τη διατήρηση της κατοχής.

Έχουμε πολλές φορές καταγγείλει την ελληνική Κυβέρνηση αλλά και την Ευρωπαϊκή Ένωση για την αναβάθμιση των στρατιωτικών πολιτικών και οικονομικών σχέσεων με το Ισραήλ, τη συμμετοχή της χώρας μας σε κοινές στρατιωτικές ασκήσεις, και το ΚΚΕ έχει ζητήσει την ακύρωση των σχετικών συμφωνιών. Έτσι μπορεί η Κυβέρνηση να καμαρώνει για τις συναντήσεις του κ. Τσίπρα με τον Νετανιάχου και τους επικίνδυνους σχεδιασμούς στην περιοχή, μπορεί παράλληλα η Κυβέρνηση να αναγορεύει τις ΗΠΑ σε επιδιαιτητή για την επίλυση του παλαιστινιακού προβλήματος -την ώρα που αναγνώριζαν την Ιερουσαλήμ ως πρωτεύουσα του Ισραήλ- μπορεί η Κυβέρνηση να καυχιέται, γιατί έχει μετατραπεί σε σημαιοφόρο των επιδιώξεων των ΗΠΑ, του ΝΑΤΟ και της Ευρωπαϊκής Ένωσης, έχοντας μετατρέψει τη χώρα μας σε ιμπεριαλιστικό ορμητήριο με δεκάδες στρατιωτικές βάσεις, στρατηγεία και στρατιωτικές ασκήσεις, αλλά αυτά είναι σε αντίθεση με τα συμφέροντα τόσο του λαού μας όσο και των άλλων λαών της περιοχής. Απ’ αυτή τη σκοπιά μεγαλώνουν οι κίνδυνοι να εμπλακεί η Ελλάδα σε ακόμα μεγαλύτερες περιπέτειες, με δεδομένο ότι η ένταση στην περιοχή της Ανατολικής Μεσογείου και της Μέσης Ανατολής όχι μόνο δεν εκτονώνεται αλλά το επόμενο διάστημα θα αυξηθεί. Ακριβώς με βάση τις εξελίξεις γίνεται φανερό ότι μόνο η ασφάλεια και η σταθερότητα δεν προωθείται στην περιοχή, δεν αντιμετωπίζονται οι προσφυγικές και μεταναστευτικές ροές, αλλά στην προσπάθεια για την εξυπηρέτηση των συμφερόντων των μονοπωλιακών ομίλων το ΝΑΤΟ, η Ευρωπαϊκή Ένωση, αλλά και οι χώρες στην περιοχή, όπως και η Ελλάδα, που διακυβεύονται τα συμφέροντα της αστικής τους τάξης, δεν διστάζουν να αιματοκυλίσουν τους λαούς τους, να τους μπλέξουν στο κουβάρι των ιμπεριαλιστικών τους ανταγωνισμών.

(Στο σημείο αυτό κτυπάει το κουδούνι λήξεως του χρόνου ομιλίας του ΣΤ΄ Αντιπροέδρου της Βουλής)

Κύριε Πρόεδρε, δώστε μου ένα λεπτό.

**ΠΡΟΕΔΡΕΥΩΝ (Δημήτριος Κρεμαστινός):** Συνεχίστε, κύριε Λαμπρούλη.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ακριβώς αυτή την αντιλαϊκή πολιτική το ΚΚΕ θα συνεχίσει να αντιπαλεύει και σε αυτή την κατεύθυνση καλούμε τον λαό, να σταθεί απέναντι σε αυτά τα επικίνδυνα σχέδια.

Και δυο λόγια για τις τροπολογίες. Σε ό,τι αφορά την τροπολογία για τα ΕΑΣ, είναι η πολλοστή φορά που έρχεται αυτή η τροπολογία με πρόσχημα το να πληρωθούν οι εργαζόμενοι. Όμως τι γίνεται; Συνεχίζει να συρρικνώνεται η δραστηριότητα της εταιρείας, πουλάτε περιουσιακά στοιχεία, αντί -το έχουμε ξαναπεί και στο παρελθόν- να αναβαθμίσετε τα ΕΑΣ να μπορέσουν να παίξουν ρόλο, κι εσείς ως Κυβέρνηση όπως και η προηγούμενη -στο πλαίσιο της πολιτικής της Ευρωπαϊκής Ένωσης και του τεράστιου ανταγωνισμού που μπορεί να υπάρχει με μεγάλες εταιρείες παραγωγής οπλικών συστημάτων- τα υποβαθμίζετε, τα συρρικνώνετε και στο τέλος θα πάνε για λουκέτο.

Έτσι για παράδειγμα από το 2% του ΑΕΠ που πληρώνει η Ελλάδα για εξοπλισμούς του ΝΑΤΟ κάθε χρόνο -και μάλιστα παίρνετε και τα εύσημα των Ηνωμένων Πολιτειών είτε από τον Ομπάμα είτε από τον Τράμπ τώρα- γιατί δεν δίνετε ένα μέρος απ’ αυτά τα χρήματα, ώστε να πληρωθούν οι εργαζόμενοι και παράλληλα να αναβαθμιστούν τα ΕΑΣ;

Εμείς καταψηφίζουμε αυτή την τροπολογία, όπως καταψηφίζουμε και την τροπολογία του Υπουργείου Οικονομικών, την οποία είχαμε καταψηφίσει και ως άρθρο στο νομοσχέδιο που είχε έρθει το 2016.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Προηγουμένως, κύριε Αντιπρόεδρε, κύριε Λαμπρούλη, ακούσατε ότι έλεγε ο Υπουργός πως πρέπει να είμαστε αυστηροί στον χρόνο, πρέπει να μην εκτρεπόμεθα του θέματος κ.λπ., οπότε αντιλαμβάνεστε ότι και το Προεδρείο έχει να ισορροπήσει μεταξύ δύο καταστάσεων των πιέσεων της Βουλής και των πιέσεων της Κυβέρνησης. Το αντιλαμβάνεστε. Δηλαδή θέλω να πω ότι ο χρόνος των πέντε λεπτών είναι καθοριστικός για το νομοσχέδιο και αυτό δεν το λέω για να σας κάνω υπόδειξη.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Πρόεδρε, μπορώ να έχω τον λόγο, επειδή απευθύνεστε σε εμένα;

**ΠΡΟΕΔΡΕΥΩΝ (Δημήτριος Κρεμαστινός):** Όχι επειδή μου είπατε να σας δώσω λίγο χρόνο παραπάνω.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Το ζήτημα είναι, γιατί αναφέρεστε σε εμένα ή γιατί με μέμφεστε.

**ΠΡΟΕΔΡΕΥΩΝ (Δημήτριος Κρεμαστινός):** Δεν σας μέμφομαι. Επειδή το είπατε εσείς σε συνέχεια του ό,τι είπε ο Υπουργός.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Χρειάστηκα δύο λεπτά επιπλέον για να τοποθετηθώ και η τοποθέτησή μου ήταν εντός του αντικειμένου της συζήτησής μας -εκτός αν διαφωνείτε σε αυτό- και δεν επεκτάθηκα στα άλλα ζητήματα που έβαλαν οι προηγούμενοι.

**ΠΡΟΕΔΡΕΥΩΝ (Δημήτριος Κρεμαστινός):** Οι τροπολογίες αφορούσαν τον επιπλέον χρόνο. Αυτό λέω. Είναι καθημερινά προβλήματα που έχουμε συζητήσει εδώ στη Βουλή.

Ο Υπουργός κ. Κουβέλης είχε ζητήσει τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, δεν θα τοποθετηθεί άλλος συνάδελφος;

**ΠΡΟΕΔΡΕΥΩΝ (Δημήτριος Κρεμαστινός):** Ο Υπουργός.

Κύριε Υπουργέ, έχετε τον λόγο.

**ΦΩΤΗΣ ΚΟΥΒΕΛΗΣ (Αναπληρωτής Υπουργός Εθνικής Άμυνας):** Κυρίες και κύριοι συνάδελφοι, τα Εθνικά Αμυντικά Συστήματα Ανώνυμη Βιομηχανική Εταιρεία, βεβαίως, με την εποπτεία του ελληνικού δημοσίου δεν παρελήφθησαν, κύριε Δαβάκη, σε κατάσταση ανάκαμψης. Και πρέπει να σας πω, παρά το γεγονός ότι στην επιτροπή σάς είπα ότι δεν αντιπολιτεύομαι το παρελθόν, ότι παρελήφθησαν από την παρούσα Κυβέρνηση σε κακά χάλια, βυθισμένα με χρέη, με οφειλές, με ανεκτέλεστες, κυρίες και κύριοι συνάδελφοι, συμβάσεις τις οποίες βρήκα εδώ και δώδεκα ολόκληρα χρόνια και με τεράστια χρέη προς το ελληνικό δημόσιο.

**ΑΘΑΝΑΣΙΟΣ ΔΑΒΑΚΗΣ:** Πόσα ταμειακά διαθέσιμα είχαν;

**ΦΩΤΗΣ ΚΟΥΒΕΛΗΣ (Αναπληρωτής Υπουργός Εθνικής Άμυνας):** Δεν είχαν ταμειακά διαθέσιμα, κύριε Δαβάκη. Κι επειδή πληροφορήθηκα σήμερα από εσάς ότι έχετε καταθέσει επίκαιρη ερώτηση -είναι ευπρόσδεκτη- εκεί θα δείτε τα συγκριτικά στοιχεία τι παρελήφθη και ποια είναι η παρούσα οικονομική κατάσταση των Εθνικών Αμυντικών Συστημάτων. Επαναλαμβάνω ότι παρελήφθησαν σε κακή κατάσταση.

Θέλω να σας πληροφορήσω, αν και έχω τη βεβαιότητα ότι το γνωρίζετε, ότι από την προηγούμενη κυβέρνηση είχε αρχίσει να αναδεικνύεται και να προωθείται η άποψη «να κλείσουν τα ΕΑΣ». Και τα ΕΑΣ δεν έκλεισαν και παρεδόθησαν στην παρούσα Κυβέρνηση στην κατάσταση που σας είπα, επειδή τότε υπήρξε και κινητοποίηση και αντίδραση. Και βεβαίως, να διατηρηθούν τα ΕΑΣ, αλλά να διατηρηθούν και να πορευθούν σε μία καινούργια πορεία, προκειμένου να μπορέσουν να σταθούν κι όχι μόνο να πληρώνουν τους εργαζόμενους -και πληρώνονται οι εργαζόμενοι- αλλά ταυτόχρονα να ανακάμψουν και επιχειρηματικά.

Δεν μπορώ να αντιληφθώ, άκουσα και περί ανακολουθίας. Ποια ανακολουθία; Κι εδώ μπερδεύονται άσχετα πράγματα. Τα Μιράζ, για παράδειγμα, δεν είναι υπόθεση των Εθνικών Αμυντικών Συστημάτων. Τα Μιράζ, οι επισκευές τους, η αναβάθμισή τους, καθ’ ο μέρος είναι σε θέση η ΕΑΒ να πραγματοποιήσει αυτές τις αναβαθμίσεις και τις επισκευές, είναι υπόθεση άλλης εταιρείας, που δεν έχει σχέση με τα ΕΑΣ.

**ΑΘΑΝΑΣΙΟΣ ΔΑΒΑΚΗΣ:** Τα F-16;

**ΦΩΤΗΣ ΚΟΥΒΕΛΗΣ (Αναπληρωτής Υπουργός Εθνικής Άμυνας):** Ακούω τώρα για τα F-16. Ποια ΕΑΣ θα ασχοληθούν με τα F-16 και κατά το μέρος που χρειάζονται εδώ στήριξη στο πλαίσιο της συμφωνίας για αναβάθμιση; Ανακατεύονται διάφορα πράγματα.

Κυρίες και κύριοι συνάδελφοι, πρέπει να σας πω ότι τα ΕΑΣ έχουν προβλήματα. Βεβαίως, έχουν προβλήματα. Και η παρούσα τροπολογία δεν θέλει τίποτε άλλο να κάνει παρά να επεκτείνει το διάστημα του ακατασχέτου και τη δυνατότητα να λαμβάνουν τα ΕΑΣ φορολογική και ασφαλιστική ενημερότητα, προκειμένου η εταιρεία να μπορεί να εισπράξει, στη βάση συγκεκριμένων τιμολογίων, ό,τι μπορεί να εισπράξει από οφειλές του ελληνικού δημοσίου προς τα Εθνικά Αμυντικά Συστήματα.

Δεν έρχεται η ρύθμιση εδώ να υποσχεθεί ότι αυτό είναι το πλάνο, αυτό είναι το σχέδιο για την ανάκαμψη των ΕΑΣ. Απλώς, είναι μία βραχυπρόθεσμη ρύθμιση, αν δεν θέλουμε τα ΕΑΣ να κλείσουν αύριο το πρωί. Υπάρχει σχέδιο; Βεβαίως υπάρχει. Είναι ένα σχέδιο το οποίο θα έχουμε τη δυνατότητα να το αναπτύξουμε όταν θα συζητήσουμε εδώ -κι όχι μόνον εδώ και στην επιτροπή κι όπου αλλού είναι χρήσιμο- για το τι πρόκειται να γίνει με τα Εθνικά Αμυντικά Συστήματα.

Άκουσα και διάφορα άλλα ζητήματα που έχουν σχέση με το ότι παρεμβαίνει –λέει- η Ευρωπαϊκή Ένωση και δεν αφήνει να αναπτυχθούν τα ΕΑΣ. Καμμία σχέση. Τα ΕΑΣ, αν θέλετε να σας πω, διότι έχω ασχοληθεί πάρα πολύ ειδικά, ως εποπτεύων Αναπληρωτής Υπουργός, πάσχουν από ένα ζήτημα: Δεν έχουν αποκτήσει την αναγκαία εξωστρέφεια, δηλαδή δεν βρίσκουν δουλειές και εκτός των συνόρων και των αναγκών της χώρας μας, της Ελλάδας. Αυτό είναι το ζητούμενο.

Εάν τα ΕΑΣ δεν αποκτήσουν αυτήν την εξωστρέφεια, θα μηρυκάζουν τον καημό τους, αλλά και την επιχειρηματική μιζέρια, η οποία είναι κατατεθειμένη ως κατάσταση. Εύχομαι και ελπίζω να μην είναι πάγια αυτή η κατάσταση ανημποριάς και επιχειρηματικής ανικανότητας. Αυτό είναι το ζήτημα.

Και να σας πω και κάτι; Πάλι σας είχα πει ότι δεν θέλω να αντιπολιτεύομαι το παρελθόν. Εάν θελήσετε να ψάξουμε όλα τα προηγούμενα χρόνια και όχι μόνο τα χρόνια που αφορούν στην προηγούμενη κυβέρνηση, αλλά και πιο πίσω, φοβάμαι ότι μέσα στα ΕΑΣ θα ανακαλύψουμε και ζητήματα τα οποία δεν είναι καθόλου ευχάριστα και που έχουν σχέση και με ελεγχόμενες από άλλη εξουσία ευθύνες.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Οι συνάδελφοι κύριοι Γεώργιος Αμυράς και Δημήτριος Μάρδας αιτούνται ολιγοήμερης αδείας απουσίας -από 21 Ιουνίου 2018 έως 22 Ιουνίου 2018 για τον κ. Μάρδα και από 22 Ιουνίου 2018 έως 25 Ιουνίου 2018 για τον κ. Αμυρά- από τις εργασίες της Βουλής για μετάβαση στο εξωτερικό για προσωπικούς λόγους. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η Βουλή ενέκρινε τις ζητηθείσες άδειες.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θέλω τον λόγο.

**ΝΙΚΟΛΑΟΣ ΚΟΥΖΗΛΟΣ:** Κύριε Πρόεδρε, τον λόγο.

**ΑΘΑΝΑΣΙΟΣ ΔΑΒΑΚΗΣ:** Κύριε Πρόεδρε, τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Γιατί ζητάτε τον λόγο, κύριε Δαβάκη;

**ΑΘΑΝΑΣΙΟΣ ΔΑΒΑΚΗΣ:** Ο κύριος Υπουργός αναφέρθηκε προσωπικά σε εμένα.

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Δεν σας έθιξα.

**ΠΡΟΕΔΡΕΥΩΝ (Δημήτριος Κρεμαστινός):** Μόνο επί προσωπικού μπορώ να σας δώσω τον λόγο.

Ποιο είναι το προσωπικό;

(Θόρυβος στην Αίθουσα)

Βλέπετε ότι αντιδρούν οι άλλοι. Ποιο είναι το προσωπικό;

**ΑΘΑΝΑΣΙΟΣ ΔΑΒΑΚΗΣ:** Μπορώ να μιλήσω;

**ΠΡΟΕΔΡΕΥΩΝ (Δημήτριος Κρεμαστινός):** Ποιο είναι το προσωπικό;

**ΑΘΑΝΑΣΙΟΣ ΔΑΒΑΚΗΣ:** Το προσωπικό είναι ότι έστησε το μεγαλύτερο μέρος της ομιλίας του ο κύριος Υπουργός στη δική μου ομιλία.

**ΠΡΟΕΔΡΕΥΩΝ (Δημήτριος Κρεμαστινός):** Δεν θα κάνουμε κριτική στην ομιλία.

**ΝΙΚΟΛΑΟΣ ΞΥΔΑΚΗΣ:** Αφού έχετε καταθέσει επίκαιρη ερώτηση.

**ΑΘΑΝΑΣΙΟΣ ΔΑΒΑΚΗΣ:** Θα ήθελα για ένα λεπτό τον λόγο για να του απαντήσω.

Θα το συζητάμε για πολλή ώρα; Εάν θέλετε, κάθομαι πάλι.

**ΠΡΟΕΔΡΕΥΩΝ (Δημήτριος Κρεμαστινός):** Σε τι συνίσταται το προσωπικό;

Κάνατε μια ομιλία εσείς, απάντησε ο Υπουργός. Τι να κάνουμε; Είπε κάτι κακό για εσάς;

**ΑΘΑΝΑΣΙΟΣ ΔΑΒΑΚΗΣ:** Θέλω να πω ένα πράγμα μόνο. Δεν συνηθίζω ούτε να κάνω εντυπωσιασμούς, όπως άλλοι συνάδελφοι, ούτε να σπαταλώ τον χρόνο.

Θέλω να σας πω ένα πράγμα, κύριε Υπουργέ. Τον Μάιο δεν κατεβλήθησαν…

**ΠΡΟΕΔΡΕΥΩΝ (Δημήτριος Κρεμαστινός):** Κύριε Δαβάκη, είναι απόψεις. Είναι η δική σας και η άποψη του Υπουργού.

**ΑΘΑΝΑΣΙΟΣ ΔΑΒΑΚΗΣ:** Καλώς, κύριε Πρόεδρε. Ευχαριστώ. Κάνετε επιλεκτική προεδρεία, διακριτική εις βάρος συναδέλφων μεταχείριση. Δώστε τον λόγο τώρα στον κ. Λοβέρδο!

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, θέλετε να επεκταθεί η συζήτηση παρά τον Κανονισμό; Εάν θέλετε, να επεκτείνουμε τη συζήτηση. Εγώ, όμως, είμαι υποχρεωμένος να εφαρμόσω τον Κανονισμό. Δεν προβλέπεται αυτό.

**ΑΘΑΝΑΣΙΟΣ ΔΑΒΑΚΗΣ:** Δηλαδή, σε μερικούς συναδέλφους επικαλείστε τον Κανονισμό και σε άλλους δίνετε τον λόγο παρά τον Κανονισμό;

**ΠΡΟΕΔΡΕΥΩΝ (Δημήτριος Κρεμαστινός):** Δεν τον έδωσα σε κανέναν, κύριε Δαβάκη. Και στον κ. Λοβέρδο τα ίδια είπα. Δεν μπορεί να γίνεται αυτό.

Ο κ. Αμανατίδης προηγουμένως είχε αντίρρηση. Δεν γίνεται

Ορίστε, κύριε Υπουργέ, έχετε τον λόγο.

**ΦΩΤΗΣ ΚΟΥΒΕΛΗΣ (Αναπληρωτής Υπουργός Εθνικής Άμυνας):** Κύριε Πρόεδρε, θέλω να σας διαβεβαιώσω και εσάς και τον κ. Δαβάκη ότι σταθερά εδώ και πάρα πολλά χρόνια με την παρουσία μου στο ελληνικό Κοινοβούλιο δεν έχω επιλέξει ποτέ την προσωποποιημένη και μάλιστα δυσμενή αναφορά.

Εγώ αναφέρθηκα στα πολιτικά –εάν θέλετε- στα οικονομικά στοιχεία, τα οποία καταθέσατε με τον λόγο σας στην Βουλή των Ελλήνων και σε αυτά απάντησα. Δεν είχε ούτε καμμία προσωπική αιχμή, πολύ δε περισσότερο δεν είχε καμμία πρόθεση από την πλευρά μου, από την πλευρά του ομιλούντος να σας θίξει.

Δεν μπορώ να αντιληφθώ πού είναι το προσωπικό ζήτημα που ανέδειξε το αίτημά σας προς τον κύριο Πρόεδρε.

Κύριε Πρόεδρε, επειδή με ρωτήσατε, εγώ δεν έχω αντίρρηση, εφόσον ο κ. Δαβάκης εκλαμβάνει όσα είπα ως προσωπική και μάλιστα δυσμενή αναφορά, ευχαρίστως να ακούσω.

**ΠΡΟΕΔΡΕΥΩΝ (Δημήτριος Κρεμαστινός):** Ο Κανονισμός δεν το προβλέπει. Ο Υπουργός, όμως, θέλει να γίνει συζήτηση. Ευχαρίστως, λοιπόν, να πείτε αυτό που θέλετε να πείτε. Ο Κανονισμός είναι σαφής.

Ορίστε, κύριε Δαβάκη, έχετε τον λόγο.

**ΑΘΑΝΑΣΙΟΣ ΔΑΒΑΚΗΣ:** Κύριε Πρόεδρε, κατ’ αρχάς θέλω να διορθώσω τον κύριο Υπουργό ότι δεν είναι Εθνικά Αμυντικά Συστήματα, είναι Ελληνικά Αμυντικά Συστήματα. Το λέω, γιατί ανεφέρθη κατ’ επανάληψη σε Εθνικά Αμυντικά Συστήματα.

**ΦΩΤΗΣ ΚΟΥΒΕΛΗΣ (Αναπληρωτής Υπουργός Εθνικής Άμυνας):** Κύριε Δαβάκη, αυτό επιλέξατε; Θέλω να σας πω ότι, εφόσον είναι ελληνικά, δεν είναι, και μάλιστα κατά την άποψή σας, και εθνικά;

**ΑΘΑΝΑΣΙΟΣ ΔΑΒΑΚΗΣ:** Κύριε Υπουργέ, εγώ διόρθωσα τον όρο, την ονομασία μιας συγκεκριμένης στρατηγικού χαρακτήρα αμυντικής βιομηχανίας. Δεν ονομάζονται «εθνικά», αλλά ονομάζονται «ελληνικά». Δεν είναι, όμως, γι’ αυτό η παρέμβασή μου.

Η παρέμβασή μου είναι ότι αυτά τα οποία είπατε προηγουμένως και κρίνατε αυτά που λανθασμένα, κατά την άποψή σας, είπα δεν στοιχειοθετούνται και μάλιστα επιρρωνύονται, θα έλεγα, περισσότερο από την υπάρχουσα κατάσταση των Ελληνικών Αμυντικών Συστημάτων, κάτι το οποίο το επιβεβαιώνετε με τις συνεχείς παρατάσεις ζωής που τους δίνετε με τις τροπολογίες που προσερχόμενοι στο Κοινοβούλιο φέρνετε.

Αν είχατε δημιουργήσει μία ευοίωνη προοπτική για τα Ελληνικά Αμυντικά Συστήματα, δεν θα τα συντηρούσατε με παρατάσεις ζωής διά τροπολογιών, αλλά θα δίνατε μία διαφορετική εικόνα. Και οι κρίνοντες κρίνονται.

Δεν σας είπα ποτέ στην ομιλία μου ότι παρελήφθησαν από εσάς στην καλύτερη κατάσταση, αλλά και ταμειακά διαθέσιμα είχαν και παραγγελίες υπήρχαν σε εξέλιξη και διάφορα πράγματα τα οποία ήταν πολύ καλύτερα από την υπάρχουσα κατάσταση.

Ευχαριστώ.

**ΦΩΤΗΣ ΚΟΥΒΕΛΗΣ (Αναπληρωτής Υπουργός Εθνικής Άμυνας):** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, νομίζω να μην κάνουμε συζήτηση.

**ΦΩΤΗΣ ΚΟΥΒΕΛΗΣ (Αναπληρωτής Υπουργός Εθνικής Άμυνας):** Είμαι αναγκασμένος να απαντήσω.

**ΠΡΟΕΔΡΕΥΩΝ (Δημήτριος Κρεμαστινός):** Έχετε τον λόγο.

**ΦΩΤΗΣ ΚΟΥΒΕΛΗΣ (Αναπληρωτής Υπουργός Εθνικής Άμυνας):** Κύριε Δαβάκη, όσες συμβάσεις έχουν παραληφθεί και υπήρχε η δυνατότητα να συνεχιστούν, συνεχίστηκαν.

Τώρα τι θέλετε να σας πω; Να σας πω, επί παραδείγματι, ότι μία σύμβαση, η οποία αφορούσε στην κατασκευή κρανών –τα κράνη που φορούν οι στρατιώτες μας- είναι μία σύμβαση πριν από δώδεκα χρόνια και δεν έχει εκτελεστεί;

Τι άλλο θέλετε να σας πω; Ότι η υπόθεση καταστροφής των ναρκών εν συνεχεία της Διασκέψεως της Οτάβα, που τότε είχε ζητωκραυγάσει η χώρα μας διότι η Συνδιάσκεψη της Οτάβα, μάς ανέθεσε αυτό το έργο, μόλις τώρα έχει ξεκινήσει, για να ολοκληρωθεί;

**ΑΘΑΝΑΣΙΟΣ ΔΑΒΑΚΗΣ:** Το δίνετε σε ιδιώτη το θέμα των ναρκών. Έχω το έγγραφο της ομοσπονδίας.

**ΦΩΤΗΣ ΚΟΥΒΕΛΗΣ (Αναπληρωτής Υπουργός Άμυνας):** Συμπράττουν τα Ελληνικά Αμυντικά Συστήματα, για να μην παρεξηγηθείτε από τον όρο, και με ιδιώτη στη βάση της κείμενης νομοθεσίας, διότι και στο παρελθόν υπήρξαν συμπράξεις με ιδιωτικούς φορείς, διότι δεν μπορούσαν να εκτελεστούν στη βάση των δυνατοτήτων των Ελληνικών –είδατε πόσο προσεκτικός είμαι; Όχι των εθνικών- Αμυντικών Συστημάτων.

Θέλω, κύριε Δαβάκη, να σας πω ότι οφείλετε, κυρίως από την πλευρά της παράταξής σας, μια σεμνότητα.

**ΑΘΑΝΑΣΙΟΣ ΔΑΒΑΚΗΣ:** Σε εμένα το λέτε;

**ΦΩΤΗΣ ΚΟΥΒΕΛΗΣ (Αναπληρωτής Υπουργός Εθνικής Άμυνας):** Όχι σε εσάς προσωπικά.

Οφείλετε μία σεμνότητα, τουλάχιστον, για να μην πω και σιωπή, για όσα έγιναν ή για όσα παρελήφθησαν και στο μακρινότερο παρελθόν, σε σχέση με την προηγούμενη -και όχι βέβαια την παρούσα- κυβέρνηση.

Όμως, θα έχουμε τη δυνατότητα, όλα αυτά στη συζήτηση της επίκαιρης ερώτησης, να τα ακούσετε και, ενδεχομένως, με εντονότερα χρώματα από αυτά που σήμερα χρησιμοποίησα.

**ΝΙΚΟΛΑΟΣ ΚΟΥΖΗΛΟΣ:** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ποιο είναι το προσωπικό, κύριε Κούζηλε;

**ΝΙΚΟΛΑΟΣ ΚΟΥΖΗΛΟΣ:** Σχετικά με αυτό που είπε ο κ. Κουβέλης, να κάνουμε μια διευκρίνιση, αν μου επιτρέπετε.

**ΠΡΟΕΔΡΕΥΩΝ (Δημήτριος Κρεμαστινός):** Κοιτάξτε, πάλι θα ισχύσει το ίδιο. Εάν ο Υπουργός κρίνει ότι θα απαντήσει και στις δύο περιπτώσεις, να σας δώσω τον λόγο.

Κύριε Υπουργέ, θα απαντήσετε;

**ΦΩΤΗΣ ΚΟΥΒΕΛΗΣ (Αναπληρωτής Υπουργός Εθνικής Άμυνας):** Εντάξει, κύριε Πρόεδρε.

**ΝΙΚΟΛΑΟΣ ΚΟΥΖΗΛΟΣ:** Δεν είναι κάτι το ιδιαίτερο. Πιστεύω ότι θα απαντήσει.

Απλώς, να πω στον κ. Κουβέλη ότι αυτό που είπε στην επιτροπή, ότι δεν έχει καταθέσει κανείς επίκαιρη ερώτηση ή κάποια σχετική ερώτηση, είναι ανακόλουθο με αυτό που είπε τώρα. Γιατί ακούστηκε ο κ. Δαβάκης, που είπε ότι έχει καταθέσει επίκαιρη ερώτηση. Και εγώ, από τον Μάιο έχω καταθέσει και για τα τρία, και για ΕΑΒ και για ΕΑΣ κ.λπ. και υπάρχει ένας προβληματισμός, γιατί έχουν ήδη μεσολαβήσει δύο μήνες περίπου και δεν έχουν απαντηθεί. Γι’ αυτό είπα ότι είναι ανακόλουθος ο κ. Κουβέλης, σε σχέση με αυτό που είπε στην επιτροπή.

Στην ομιλία, μου αυτό που είπα, είναι το εξής: Εάν είχε απαντηθεί αυτή η συγκεκριμένη επίκαιρη για τα ΕΑΒ, ας πούμε, για τα θέματα των MIRAGE, F-16 κ.λπ. θα είχαμε διευκρινίσεις και δεν θα ήταν όλα στον αέρα. Η Εθνική Αντιπροσωπεία θα ήξερε ακριβώς το τι γίνεται. Αυτό είπα, κύριε Κουβέλη.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):**Παρακαλώ..

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Δημήτριος Κρεμαστινός):**Κύριε Λοβέρδο, σε τι συνίσταται το προσωπικό;

**ΑΝΔΡΕΑΣ ΛΟΒΕΡΔΟΣ:** Δεν έχω κανένα, μα, κανένα προσωπικό. Oι Υπουργοί ήταν και οι δύο ευπρεπείς. Ο κ. Ξυδάκης είχε δίκιο.

**ΠΡΟΕΔΡΕΥΩΝ (Δημήτριος Κρεμαστινός):** Γιατί;

**ΑΝΔΡΕΑΣ ΛΟΒΕΡΔΟΣ:** Έπρεπε να είχατε ανοίξει κατάλογο.

**ΝΙΚΟΛΑΟΣ ΞΥΔΑΚΗΣ:** Απερρίφθη αυτό.

**ΑΝΔΡΕΑΣ ΛΟΒΕΡΔΟΣ:** Σας παρακαλώ, ζητώντας δευτερολογία…

**ΠΡΟΕΔΡΕΥΩΝ (Δημήτριος Κρεμαστινός):** …θα σας διακόψω και θα σας πω για τον κ. Ξυδάκη…

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, αφήστε με να ολοκληρώσω.

**ΠΡΟΕΔΡΕΥΩΝ (Δημήτριος Κρεμαστινός):** Εσείς είσθε νομικός. Εγώ δεν είμαι νομικός. Όμως, εγώ διαβάζω τον Κανονισμό…

**ΑΝΔΡΕΑΣ ΛΟΒΕΡΔΟΣ:** Αφήστε με να τελειώσω τη φράση μου. Θα σας βοηθήσω.

**ΠΡΟΕΔΡΕΥΩΝ (Δημήτριος Κρεμαστινός):** Ο Κανονισμός λέει ότι νομοσχέδιο και προτάσεις νόμου του άρθρου 108, που έγιναν ομοφώνως δεκτά στην αρμόδια Διαρκή Επιτροπή, ψηφίζονται από τη Βουλή, χωρίς συζήτηση. Άρα, πώς θα ανοίξει κατάλογος ομιλητών, όταν λέει χωρίς συζήτηση;

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, σας παρακαλώ!

**ΠΡΟΕΔΡΕΥΩΝ (Δημήτριος Κρεμαστινός):** Πώς θα γίνει αυτό;

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, επικαλούμαι την εμπειρία, που συσσωρεύτηκε με την πρωτοβουλία του Προεδρείου επί τρία και πλέον χρόνια τώρα …

**ΠΡΟΕΔΡΕΥΩΝ (Δημήτριος Κρεμαστινός):** Μα, το άρθρο 108…

**ΑΝΔΡΕΑΣ ΛΟΒΕΡΔΟΣ:** Πάμε με το άρθρο 108, στο οποίο παραπέμπει το άρθρο 112 του Κανονισμού, όταν κυρώνουμε κείμενα, όπως η σημερινή συμφωνία. Και επειδή έρχονται τροπολογίες, ακόμα και όταν έρχονται στην επιτροπή -εκεί ήταν η διαφωνία μας- και δεν αφορούν τη συμφωνία, αλλά έτερα θέματα, τότε δίνεται ο λόγος στην Ολομέλεια, στους συναδέλφους και στα κόμματα να τοποθετηθούν.

**ΠΡΟΕΔΡΕΥΩΝ (Δημήτριος Κρεμαστινός):** Έχετε δίκιο.

**ΑΝΔΡΕΑΣ ΛΟΒΕΡΔΟΣ:** Ενόψει αυτής της πρακτικής, που αφορούσε και τροπολογίες, που κατατίθενται πρώτα στην Ολομέλεια και τροπολογίες, που δέχονται στην επιτροπή, αλλά είναι άσχετες…

**ΠΡΟΕΔΡΕΥΩΝ (Δημήτριος Κρεμαστινός):** Οι τροπολογίες κατατέθηκαν στην επιτροπή.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, αφήστε με να ολοκληρώσω.

Τότε, κατοχυρώθηκε η πρακτική να …

**ΠΡΟΕΔΡΕΥΩΝ (Δημήτριος Κρεμαστινός):** Συζητήθηκαν στην επιτροπή.

**ΑΝΔΡΕΑΣ ΛΟΒΕΡΔΟΣ:** Δεν έχει σημασία.

**ΠΡΟΕΔΡΕΥΩΝ (Δημήτριος Κρεμαστινός):** Πώς δεν έχει σημασία;

**ΑΝΔΡΕΑΣ ΛΟΒΕΡΔΟΣ:** Είναι έτερα θέματα. Στην επιτροπή δεν συμμετέχουν οι τριακόσιοι. Εδώ ερχόμαστε οι τριακόσιοι.

Άρα, σας ζητώ, ενόψει αυτής της πρακτικής, τα δύο λεπτά της δευτερολογίας μου. Θέλω να απευθυνθώ στον κ. Αμανατίδη.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Αμανατίδη, θέλετε να συνεχίσουμε έτσι, για να μην διαμαρτύρεσθε μετά; Ο Κανονισμός είναι ξεκάθαρος. Εάν εσείς πείτε να τον εφαρμόσουμε, αν θέλετε, όπως έκανα με τον κ. Κουβέλη, δεν έχω αντίρρηση.

**ΑΝΔΡΕΑΣ ΛΟΒΕΡΔΟΣ:** Κύριε Υπουργέ, είναι πάνω σε κάτι που είπατε.

Κύριε Αμανατίδη, δώστε μια λύση.

 **ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Τι μου ζητάτε; Να ανοίξω συζήτηση με τον κ. Λοβέρδο για θέματα άλλα; Δηλαδή, να πιάσουμε την Περιφέρεια Αττικής; Να πιάσουμε αυτά; Είναι δυνατόν; Ή αυτά εδώ;

**ΠΡΟΕΔΡΕΥΩΝ (Δημήτριος Κρεμαστινός):** Ο Κανονισμός λέει…

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Κύριε Λοβέρδο, πολύ ευχαρίστως να βγούμε έξω να μιλήσουμε γι’ αυτά. Εδώ έχουμε μια συγκεκριμένη διαδικασία…

**ΑΝΔΡΕΑΣ ΛΟΒΕΡΔΟΣ:** Δεν έχουμε να πούμε τίποτα…

**ΠΡΟΕΔΡΕΥΩΝ (Δημήτριος Κρεμαστινός):** Δεν μπορεί να ανοίξω συζήτηση.

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Σας απάντησα με ένα γενικό πολιτικό σχόλιο. Δεν έχω κάτι άλλο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, σας ζητώ τον λόγο -και θα επιμείνω- για δύο λεπτά, ασκώντας τα καθήκοντά μου ως Κοινοβουλευτικού Εκπροσώπου και εισηγητής του κόμματός μου, για να δευτερολογήσω. Επικαλούμαι το άρθρο 112 και το άρθρο 108, όπως το διαμόρφωσε το Προεδρείο, εδώ και τριάμισι χρόνια ως πρακτική.

**ΠΡΟΕΔΡΕΥΩΝ (Δημήτριος Κρεμαστινός):** Πάρτε τον Κανονισμό και διαβάστε μου πού αναφέρει…

**ΑΝΔΡΕΑΣ ΛΟΒΕΡΔΟΣ:** Τον έχω μπροστά μου. Δεν έχω ανάγκη, κύριε Πρόεδρε. Τον έχω εδώ, γιατί το έχω επικαλεστεί πλειστάκις και το Προεδρείο έχει δώσει λύση εδώ και χρόνια.

**ΠΡΟΕΔΡΕΥΩΝ (Δημήτριος Κρεμαστινός):** Πού αναφέρει για δευτερολογία ο Κανονισμός;

**ΑΝΔΡΕΑΣ ΛΟΒΕΡΔΟΣ:** Δεν λέει για δευτερολογία.

**ΠΡΟΕΔΡΕΥΩΝ (Δημήτριος Κρεμαστινός):** Άρα σε τι αναφέρεται;

**ΑΝΔΡΕΑΣ ΛΟΒΕΡΔΟΣ:** Η πρακτική που επικαλούμαι είναι πρακτική που προκύπτει από την Κυβέρνηση που καταθέτει τροπολογίες.

**ΠΡΟΕΔΡΕΥΩΝ (Δημήτριος Κρεμαστινός):** Μα, ζητάτε δευτερολογία. Αυτό δεν είναι πρακτική.

**ΑΝΔΡΕΑΣ ΛΟΒΕΡΔΟΣ:** Βεβαίως, είναι. Δεν έχει τύχει εσείς να προεδρεύετε; Έχουν συνάδελφοί σας.

**ΠΡΟΕΔΡΕΥΩΝ (Δημήτριος Κρεμαστινός):** Εάν ο κύριος Υπουργός θέλει να γίνει συζήτηση, όπως έγινε με τον κ. Κουβέλη, εγώ δεν έχω αντίρρηση.

**ΑΝΔΡΕΑΣ ΛΟΒΕΡΔΟΣ:** Μα, εγώ δεν έχω πρόβλημα με τον Υπουργό. Είπε κάτι στην πρωτολογία του και θέλω να πάρω τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Μα, δεν θέλει. Σας λέει ο άλλος «Κοινοβουλευτικός Εκπρόσωπος». Δεν μπορεί. Εγώ εφαρμόζω τον Κανονισμό.

**ΑΝΔΡΕΑΣ ΛΟΒΕΡΔΟΣ:** Θα μου στερήσετε τον λόγο;

**ΠΡΟΕΔΡΕΥΩΝ (Δημήτριος Κρεμαστινός):** Κύριε Τζαβάρα, σας ρωτώ ως Κοινοβουλευτικό Εκπρόσωπο. Μπορώ να κάνω αυτό το πράγμα ως Πρόεδρος, ως Προεδρείο;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Νομίζω όχι.

**ΠΡΟΕΔΡΕΥΩΝ (Δημήτριος Κρεμαστινός):**Σας ρωτώ ως νομικό.

Ε, λοιπόν, τι να σας πω; Όλη η Βουλή λέει «όχι».

**ΑΝΔΡΕΑΣ ΛΟΒΕΡΔΟΣ:** …έχουμε ενστάσεις…

(Θόρυβος στην Αίθουσα)

**ΠΡΟΕΔΡΕΥΩΝ (Δημήτριος Κρεμαστινός):** Το λέει όλη η Βουλή.

**ΑΝΔΡΕΑΣ ΛΟΒΕΡΔΟΣ:** Δεν θα μου δώσετε τον λόγο;

**ΠΡΟΕΔΡΕΥΩΝ (Δημήτριος Κρεμαστινός):** Εγώ δεν μπορώ να σας δώσω τον λόγο. Το Κομμουνιστικό Κόμμα τι λέει; Να δώσω τον λόγο;

**ΑΝΔΡΕΑΣ ΛΟΒΕΡΔΟΣ:** Ερωτάτε Κοινοβουλευτικούς Εκπροσώπους…

**ΠΡΟΕΔΡΕΥΩΝ (Δημήτριος Κρεμαστινός):** Κύριε Λοβέρδο, πρέπει να συμφωνήσουμε. Δεν γίνεται αλλιώς.

**ΑΝΔΡΕΑΣ ΛΟΒΕΡΔΟΣ:** Μου αφαιρείτε τον λόγο ερωτώντας Κοινοβουλευτικούς Εκπροσώπους;

**ΠΡΟΕΔΡΕΥΩΝ (Δημήτριος Κρεμαστινός):** Ποιον να ρωτήσουμε; Τα κόμματα θα ρωτήσουμε. Η Κυβέρνηση σας λέει όχι, τα κόμματα λένε όχι. Οι υπηρεσίες λένε όχι.

**ΑΝΔΡΕΑΣ ΛΟΒΕΡΔΟΣ:** Μου αφαιρείτε τον λόγο;

**ΠΡΟΕΔΡΕΥΩΝ (Δημήτριος Κρεμαστινός):** Δεν σας αφαιρώ τον λόγο, αλλά δεν μπορεί να γίνει η συζήτηση. Αυτό σας εξηγώ.

(Θόρυβος στην Αίθουσα)

**ΜΑΡΙΑ ΤΡΙΑΝΤΑΦΥΛΛΟΥ:** Όχι με απόφαση του Σώματος, βάσει του Κανονισμού…

**ΠΡΟΕΔΡΕΥΩΝ (Δημήτριος Κρεμαστινός):** Βλέπετε τι γίνεται.

Σας παρακαλώ, κύριοι συνάδελφοι. Τι θέλετε να πείτε; Αν θέλετε να πείτε αυτά που λέει το Προεδρείο, εντάξει. Αυτά λέει ο Κανονισμός. Αν, όμως, θέλετε κάτι άλλο, είναι θέμα δικό σας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Θα κλείσει ο Υπουργός;

**ΠΡΟΕΔΡΕΥΩΝ (Δημήτριος Κρεμαστινός):** Ναι, ο Υπουργός θα κλείσει.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ωραία, να κλείσει ο Υπουργός και να μπούμε στην ψηφοφορία.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Λοβέρδο. Δεν μπορώ να το κάνω. Δεν το καταλαβαίνετε; Δεν εξαρτάται από μένα.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, σας παρακαλώ, θέλω να επαναλάβω τα επιχειρήματά μου και θέλω την απάντησή σας.

**ΠΡΟΕΔΡΕΥΩΝ (Δημήτριος Κρεμαστινός):** Η απάντησή μου είναι ότι ο Κανονισμός προβλέπει αυτά. Ρώτησα τα κόμματα ποια είναι η γνώμη τους, ρώτησα την Κυβέρνηση και μου λένε όλοι «όχι». Τι θέλετε να κάνω εγώ;

**ΑΝΔΡΕΑΣ ΛΟΒΕΡΔΟΣ:** Δεν μπορώ να ομιλώ εις ώτα μη ακουόντων.

**ΠΡΟΕΔΡΕΥΩΝ (Δημήτριος Κρεμαστινός):** Τι θέλετε να κάνω εγώ;

Ορίστε, ο κ. Τζαβάρας…

**ΑΝΔΡΕΑΣ ΛΟΒΕΡΔΟΣ:** Θέλω να επαναλάβω τα επιχειρήματά μου. Πάρτε πρωτοβουλία να μου δώσετε τον λόγο να σας πω.

**ΠΡΟΕΔΡΕΥΩΝ (Δημήτριος Κρεμαστινός):** Να σας δώσω για ένα λεπτό τον λόγο επί προσωπικού.

(Θόρυβος στην Αίθουσα)

Όλοι φωνάζουν, κύριε Λοβέρδο. Σας παρακαλώ! Βλέπετε, μη δημιουργείτε προβλήματα. Βλέπετε ότι κανένας δεν θέλει.

**ΜΑΡΙΑ ΤΡΙΑΝΤΑΦΥΛΛΟΥ:** Συγγνώμη, κύριε Πρόεδρε, δεν είναι έτσι. Έχει δίκιο ο κ. Λοβέρδος. Να αναλάβετε την ευθύνη της υλοποίησης του Κανονισμού. Συγγνώμη που επεμβαίνω. Αν ο Κανονισμός δεν το επιτρέπει, διότι, όπως παραδέχθηκε και ο κ. Λοβέρδος, δεν υπάρχει η λέξη «δευτερολογία»…

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε πολύ.

Ο κύριος Υπουργός έχει τον λόγο.

**ΑΝΔΡΕΑΣ ΛΟΒΕΡΔΟΣ:** Είναι απαράδεκτο αυτό που κάνετε, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Μα, τι κάνω, κύριε Λοβέρδο; Όλη η Βουλή το λέει, σας παρακαλώ.

**ΑΝΔΡΕΑΣ ΛΟΒΕΡΔΟΣ:** Είναι απαράδεκτη η πρακτική σας. Παραβιάζετε μια πρακτική ετών και δεν θα αλλάξετε αυτά που έχουν κατοχυρωθεί στην πράξη επί χρόνια.

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ. Μόνος σας είστε αυτή τη στιγμή. Δεν υπάρχει κανένας. Τι να κάνουμε δηλαδή;

**ΑΝΔΡΕΑΣ ΛΟΒΕΡΔΟΣ:** Κάνετε λάθος, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Όλα τα κόμματα εκφράζουν την Ολομέλεια.

**ΑΝΔΡΕΑΣ ΛΟΒΕΡΔΟΣ:** Κάνετε λάθος!

**ΠΡΟΕΔΡΕΥΩΝ (Δημήτριος Κρεμαστινός):** Ε, κάνω λάθος, τι να κάνω!

Παρακαλώ, κύριε Υπουργέ, έχετε τον λόγο.

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Ευχαριστώ, κύριε Πρόεδρε.

Πάντως, απευθυνόμενος στον κ. Λαμπρούλη, θα ήθελα να πω ότι όλα αυτά δεν τα κάνει η συγκεκριμένη κύρωση. Δικαιολογήσατε από εδώ και μετά. Ό,τι έχει σχέση με το Ισραήλ θα πρέπει να είναι αρνητικό; Εδώ μιλάμε για μια κύρωση η οποία δίνει τα δικαιώματα των προστατευμένων μελών. Με την πολιτική σας στάση, αν κατάλαβα σωστά, εκφράζετε τη γνώμη σας, που αφορά τα μέλη και της δικής μας διπλωματικής αποστολής στην απέναντι μεριά και είναι για συγκεκριμένα θέματα που τους δίνει τη δυνατότητα να εργαστούν, για να μπορέσουν να ζήσουν εκεί.

Καταλαβαίνω την ευκαιρία της γενικότερης πολιτικής τοποθέτησης. Η Κυβέρνηση έχει εκφρασθεί και για τα θέματα αυτά. Ωστόσο η πολιτική μας συνολικά είναι στρατηγικά στην ευρύτερη περιοχή η δημιουργία σχημάτων σταθερότητας, έτσι ώστε η οποιαδήποτε προσπάθεια αποσταθεροποίησης από δυνάμεις οι οποίες θα το προσπαθήσουν ή το προσπαθούν να μην ευοδωθεί.

Για παράδειγμα, πέρα από τις τριμερείς που ανέφερα στην επιτροπή -υπάρχει η τριμερής Ελλάδας – Κύπρου - Ισραήλ, η τριμερής Ελλάδας – Κύπρου - Παλαιστίνης, με το Λίβανο επίσης, με την Αίγυπτο, επίσης, με την Ιορδανία, επίσης- είναι αυτή η πολιτική της δημιουργίας τριγώνων σταθερότητας, η οποία –ξανατονίζω- δεν επιτρέπει σε προσπάθειες αποσταθεροποίησης να ευοδωθούν.

Οι διευκρινίσεις τις οποίες έχω δώσει σε σχέση με τα άρθρα είναι γιατί ακριβώς αυτή είναι η Σύμβαση της Βιέννης, κύριε Λαμπρούλη. Δεν προβλέπεται κάτι άλλο. Δηλαδή η Σύμβαση της Βιέννης του 1961 και ό,τι υπάρχει στη συμφωνία, είναι με βάση αυτή τη σύμβαση. Δεν κάνουμε κάτι το διαφορετικό. Ίσα-ίσα, επειδή κάποια πρόσωπα απολαμβάνουν το απαραβίαστο του προσώπου τους, γι’ αυτό χρειάζεται η ειδική παραίτηση. Είναι, δηλαδή, αν θέλετε, μια πάγια τακτική η οποία γίνεται σε τέτοιες συμβάσεις.

Κύριε Πρόεδρε, νομίζω ότι η Πλειοψηφία της Βουλής έχει σταθεί θετικά πάνω σ’ αυτά τα θέματα και ευχαριστούμε όλους τους συναδέλφους οι οποίοι ανέδειξαν το θέμα με τον τρόπο που έκαναν τις ερωτήσεις, έτσι ώστε να φανούν τα σημεία της συμφωνίας αυτής μεταξύ της Ελλάδας και του Ισραήλ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ σας ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και το ν.3126/2003 «Ποινική Ευθύνη των Υπουργών», όπως ισχύει, στις 19-6-2018: α) Ποινική δικογραφία που αφορά στον Υπουργό Υγείας Ανδρέα Ξανθό και τον Αναπληρωτή Υπουργό Υγείας Παύλο Πολάκη και β) Ποινική δικογραφία που αφορά στον Αναπληρωτή Υπουργό Υγείας Παύλο Πολάκη.

Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Ισραήλ σχετικά με την επικερδή απασχόληση των εξαρτώμενων μελών των Μελών Διπλωματικών Αποστολών ή Προξενικών Αρχών και άλλες διατάξεις».

Εισερχόμαστε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Δημήτριος Κρεμαστινός):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

|  |  |  |
| --- | --- | --- |
| Κύρωση της Συμφωνίας μεταξυ Ελλάδας-Ισραήλ |  |  |
|  | Ημ/νία: | ######## |  |  |  |  |
|  | Κωδικός: | 20180620 |  |  |  |  |
|  | Επί της αρχής ΔΕΚΤΟ ΚΑΤΑ ΠΛΕΙΟΨΗΦΙΑ |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: |  | ΝΑΙ |  |  |  |
|  |  |  |  |  |  |  |
|  | Άρθρο πρώτο ΔΕΚΤΟ ΚΑΤΑ ΠΛΕΙΟΨΗΦΙΑ |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| Κύρωση της Συμφωνίας μεταξυ Ελλάδας-Ισραήλ |  |  |
|  | Ημ/νία: | ######## |  |  |  |  |
|  | Κωδικός: | 20180621 |  |  |  |  |
|  | Επί της αρχής ΔΕΚΤΟ ΚΑΤΑ ΠΛΕΙΟΨΗΦΙΑ |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: |  | ΝΑΙ |  |  |  |
|  |  |  |  |  |  |  |
|  | Άρθρο πρώτο ΔΕΚΤΟ ΚΑΤΑ ΠΛΕΙΟΨΗΦΙΑ |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | OXI |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: |  | ΝΑΙ |  |  |  |
|  |  |  |  |  |  |  |
|  | Ακροτελεύτιο άρθρο ΔΕΚΤΟ ΚΑΤΑ ΠΛΕΙΟΨΗΦΙΑ |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | - |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: |  | ΝΑΙ |  |  |  |
|  |  |  |  |  |  |  |
|  | Επί του συνόλου ΔΕΚΤΟ ΚΑΤΑ ΠΛΕΙΟΨΗΦΙΑ |  |
| ΣΥΡΙΖΑ: |  |  | ΝΑΙ |  |  |  |
| Ν.Δ: |  |  | ΝΑΙ |  |  |  |
| ΔΗ.ΣΥ: |  |  | ΝΑΙ |  |  |  |
| Χ.Α: |  |  | - |  |  |  |
| Κ.Κ.Ε: |  |  | OXI |  |  |  |
| ΑΝ.ΕΛ: |  |  | ΝΑΙ |  |  |  |
| ΠΟΤΑΜΙ: |  |  | ΝΑΙ |  |  |  |
| ΕΝ. ΚΕΝΤΡΩΩΝ: |  | ΝΑΙ |  |  |  |

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το σχέδιο νόμου του Υπουργείου Εξωτερικών: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Ισραήλ σχετικά με την επικερδή απασχόληση των εξαρτώμενων μελών των Μελών Διπλωματικών Αποστολών ή Προξενικών Αρχών και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 75α)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, ο Βουλευτής της Χρυσής Αυγής κ. Νικόλαος Κούζηλος, εκ μέρους της Χρυσής Αυγής, μας γνωστοποίησε εγγράφως την τοποθέτηση του Λαϊκού Συνδέσμου Χρυσή - Αυγή στη σημερινή ψηφοφορία για το σχεδίου νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Ισραήλ σχετικά με την επικερδή απασχόληση των εξαρτώμενων μελών των Μελών Διπλωματικών Αποστολών ή Προξενικών Αρχών και άλλες διατάξεις».

(Στο σημείο αυτό κατατίθεται η προαναφερθείσα επιστολή, η οποία έχει ως εξής:

(ΑΛΛΑΓΗ ΣΕΛΙΔΑΣ)

(Να καταχωριστεί η σελ. 77)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 11.32΄ λύεται η συνεδρίαση για αύριο, ημέρα Πέμπτη 21 Ιουνίου 2018 και ώρα 9.30΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**